RM2.3b bagi usahawan wanita pada 2018

KUALA LUMPUR – Kerajaan membelanjakan sebanyak RM2.3 bilion dalam 10
program keusahawanan wanita pada tahun lepas untuk meningkatkan penyertaan
wanita dalam perniagaan.

Timbalan Perdana Menteri, Datuk Seri Dr Wan Azizah Wan Ismail berkata,
program itu menyediakan latihan intensif dalam keusahawanan, sokongan eksport
dan bantuan kewangan kepada usahawan wanita.

“Program ini telah memberi manfaat kepada 364,052 penerima perusahaan
kecil dan sederhana (PKS),” katanya dalam ucaptama pada ASEAN-Japan Women Entrepreneurs’
Linkage Programme (AJWELP) semalam.

Menurut beliau lagi, di Malaysia perniagaan milik wanita membentuk 20.6
peratus daripada 907,065 jumlah PKS di Malaysia.

“Ini jauh lebih rendah daripada perniagaan milik lelaki dan daripada
jumlah itu, sebanyak 97.2 peratus wanita dalam sektor perkhidmatan,” jelas
beliau lagi.

Mengenai AJWELP, Wan Azizah berkata program tersebut akan mencapai
kejayaan yang besar dalam memperkasakan wanita di ASEAN berikutan ia kini dalam
tahun ketiga berturut-turut pelaksanaannya, lapor Sinar Online yang memetik
Bernama.

Dianggarkan sebanyak 61.3 juta usahawan wanita memiliki dan
mengendalikan perniagaan di ASEAN, menyumbang 9.8 peratus daripada jumlah
penduduk ASEAN.

Sementara itu, Timbalan Menteri Pembangunan Usahawan Datuk Wira Dr Mohd
Hatta menyeru lebih banyak usaha perlu dilakukan untuk meningkatkan sumbangan
PKS kepada Keluaran Dalam Negara Kasar (KDNK).

Kementerian juga akan melihat kepada bidang dan sektor baharu untuk
mencapai sasaran sumbangan PKS sebanyak 41 peratus kepada KDNK menjelang 2020.

“Kami akan membawa perusahaan dan usahawan baharu, terutamanya usahawan
wanita dan kumpulan B40,” katanya.

Mohd Hatta berkata hubungan antara PKS dan syarikat besar masih lemah,
dengan PKS tidak mendapat manfaat berikutan mereka membuat pembelian daripada
syarikat.

“Kita perlu mengubah keadaan, dan kita memerlukan syarikat yang lebih
besar membeli daripada PKS tempatan, menyokong mereka dan akhirnya mencapai
sasaran 41 peratus menjelang 2020,” katanya.


LITAR PINTAS PUNCA UTAMA KEBAKARAN STRUKTUR DI PAHANG – BOMBA

KUANTAN: Litar pintas dikenal pasti punca utama kebakaran bangunan struktur di Pahang pada tahun lepas, kata Pengarah Jabatan Bomba dan Penyelamat Malaysia (JBPM) negeri Datuk Dr Wan Mohammad Zaidi Wan Isa.

Beliau berkata daripada 366 kes kebakaran struktur, sebanyak 61.2 peratus atau 224 kes berpunca daripada elektrik manakala bagi tempoh tiga bulan pertama tahun ini, 43 kes kebakaran direkodkan daripada punca yang sama.

Menurut Wan Mohammad Zaidi, berdasarkan statistik tahun lepas, 36 kes kebakaran direkodkan pada musim operasi dan bagi mengurangkan risiko tidak diingini, JBPM Pahang turut menjalankan pemeriksaan keselamatan di bangunan komersial yang menjadi tumpuan orang awam sepanjang musim perayaan ini.

“Pemeriksaan melibatkan bangunan seperti pasar raya, gedung tekstil serta hotel yang dijalankan selama dua minggu sebelum dan selepas hari raya.”

“Pemeriksaan ini bagi memastikan bangunan tersebut selamat dan bebas daripada bahaya kebakaran seperti laluan pelepasan diri mencukupi dan tidak terhalang, sistem pepasangan keselamatan kebakaran berfungsi dengan baik dan  premis selamat daripada bahaya kebakaran,” katanya.

Wan Mohammad Zaidi berkata demikian kepada pemberita selepas Majlis Perasmian Kempen Keselamatan Kebakaran dan Keselamatan Aktiviti di Air serta Pelancaran Ops Raya sempena Sambutan Perayaan Aidilfitri 2023 di sini, yang turut dihadiri Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Pahang Datuk Seri Johari Harun.

Beliau berkata untuk tahun ini, JBPM Pahang menempatkan pasukan peronda di tiga lokasi Rehat dan Rawat (R&R) di Pahang iaitu di Genting Sempah, Temerloh dan Gambang bagi memastikan tindakan efisien dan cepat dapat dilaksanakan jika berlaku kemalangan.

Sementara itu, Johari menasihatkan orang ramai untuk berwaspada dan tidak melakukan pembakaran terbuka berikutan cuaca panas kebelakangan ini berisiko mengakibatkan musibah besar.

“Difahamkan terdapat kejadian kebakaran berlaku di Triang (Bera) dan kawasan antara Pekan-Nenasi yang mungkin berpunca daripada kerja-kerja pembersihan ladang.”

“Saya berharap pihak terlibat dapat mengawal pembakaran ketika cuaca panas ini kerana boleh merebak dan membesar dengan cepat sehingga mampu membahayakan nyawa serta harta benda,” katanya.–AlHijrah Online


PENGUNDI BUAT ‘LIVE’, DEDAH KERTAS UNDI POS DISIASAT

KUALA LUMPUR: Polis menyiasat tindakan dua individu dipercayai bersiaran secara langsung di media sosial serta mendedahkan kertas undi pos, semalam.

Pengarah Jabatan Keselamatan Dalam Negeri dan Ketenteraman Awam (JKDNKA) Datuk Seri Hazani Ghazali, berkata laporan dibuat seorang pegawai polis selepas melihat hantaran berkaitan kejadian di laman Twitter.

“Pengadu bertugas di Jabatan Siasatan Jenayah Komersial (JSJK) Bukit Aman melayari internet dan melihat gambar tangkap layar video seorang pengguna TikTok menggunakan nama ‘sifulife’.

“Gambar tangkap layar itu memaparkan seorang individu disyaki menjalankan proses undi pos sambil bersiaran di TikTok dan gambar itu kemudian dikongsikan di Twitter atas nama @injang_nation,” katanya dalam kenyataan, hari ini.

Selain itu pengadu turut mengesan satu lagi perbuatan sama oleh individu lain yang mendedahkan kandungan kertas undi pos menerusi akaun Tiktok ‘arielprimepicture_2nd’ termasuk nombor kertas undi.

Kedua-dua kes disiasat mengikut Seksyen 233 Akta Komunikasi dan Multimedia 1988 serta Seksyen 5(6) Akta Kesalahan Pilihan Raya 1954.—AlHijrah Online


BASIKAL LAJAK: IBU BAPA PERLU AWASI ANAK

SEREMBAN : Polis hari ini menasihatkan ibu bapa supaya mengawasi pergerakan anak mereka daripada terjebak dalam aktiviti basikal lajak memandangkan cuti persekolahan yang hampir tiba tidak lama lagi.

Ketua Jabatan Siasatan dan Penguatkuasaan Trafik Negeri Sembilan, Supt Ibrahim Mohd Abdul Kadir berkata ini kerana kegiatan itu merupakan aktiviti yang berbahaya kepada keselamatan pengguna jalan raya selain bagi mengelakkan risiko daripada berlaku kejadian yang tidak diingini.

“Ibu bapa dinasihatkan untuk memantau anak anak semasa cuti sekolah dan menerangkan tentang bahaya menunggang basikal lajak kerana ada sebahagian dari kemalangan akibat basikal lajak yang tidak dilaporkan kepada polis,” katanya dalam kenyataan di sini, hari ini.

Beliau berkata bagaimana pun di Negeri Sembilan, tiada kawasan hot spot kegiatan itu direkodkan setakat ini.

Mana-mana individu yang didapati terlibat dengan kesalahan berkaitan basikal lajak termasuk melakukan aksi yang mengancam nyawa dan pengguna jalan raya yang lain, boleh dikenakan tindakan di bawah Kaedah-Kaedah Lalu Lintas Jalan 1959 (LN166/59) dan denda maksimum RM2,000.

Bagi pesalah di bawah umur, ibu bapa boleh dikenakan tindakan di bawah Seksyen 31(1)(a) Akta Kanak-Kanak 2001 iaitu pengabaian penjagaan kanak kanak dan boleh dikenakan hukuman denda RM20,000 serta boleh dipenjara tidak lebih 10 tahun. — BERNAMA


ANGGOTA POLIS DITAHAN BAWA MERCUN DAN BUNGA API GUNA KENDERAAN PDRM

KOTA BHARU: Seorang anggota polis dan rakannya ditahan ketika membawa pelbagai jenis mercun dan bunga api bernilai RM25,000 menggunakan kenderaaan Polis Diraja Malaysia (PDRM) di Machang, Selasa lepas.

Ketua Polis Kelantan Datuk Muhamad Zaki Harun berkata tangkapan kedua-dua suspek berumur 32 dan 35 tahun itu serta rampasan dilakukan sepasukan anggota Batalion 8 Pasukan Gerakan Am (PGA8) Pengkalan Chepa kira-kira 7.45 malam selepas melihat kenderaan terbabit dalam keadaan mencurigakan.

“Anggota PGA8 telah menahan Toyota Hilux PDRM di lampu isyarat Wakaf Bata, Machang, hasil pemeriksaan menemukan 15 kotak coklat dan 12 bungkusan guni di bahagian kenderaan tersebut yang mengandungi pelbagai jenis mercun dan bunga api dianggarkan bernilai RM25,000,” katanya dalam kenyataan hari ini.

Muhamad Zaki berkata hasil semakan mendapati seorang daripada suspek merupakan anggota polis yang bertugas di Ibu Pejabat Polis Daerah (IPD) Setiu, Terengganu manakala seorang lagi suspek bekerja sebagai mekanik dan mempunyai lima rekod lampau berkaitan kes narkotik.

“Mereka ditahan reman selama empat hari bermula Rabu hingga esok untuk siasatan lanjut di bawah Seksyen 8 Akta Bahan Letupan 1957.

“Polis juga akan mengenal pasti sama ada anggota tersebut berada di luar kawasan kerana tugas atau sebaliknya,” katanya. —AlHijrah Online


SISTEM AL-QURAN DIGITAL TANPA WAYAR UniMAP MUDAHKAN IMAM SOLAT TARAWIH

KANGAR: Penyelidik Fakulti Teknologi Kejuruteraan Elektronik (FTKEN) Universiti Malaysia Perlis (UniMAP) berjaya mencipta sistem al-Quran digital kawalan tanpa wayar bagi memudahkan imam membaca surah lebih panjang dalam solat tarawih.

Prof Dr Anuar Mat Safar yang juga Pengerusi Masjid Al-Arifin Padang Katong di sini, membangunkan sistem tersebut dan menjadikan kariah masjid berkenaan yang pertama menggunakannya ketika solat tarawih tahun ini.

Dekan FTKEN Prof Madya Dr Azremi Abdullah Al-Hadi berkata projek itu adalah hasil kerjasama masjid tersebut dengan FTKEN, Fakulti Teknologi Kejuruteraan Mekanikal (FTKM) dan Jabatan Agama Islam Perlis (JAIPs).

“Sistem itu memudahkan Imam 1 masjid Ustaz Muhammad Khidhir Abdul Ghani membaca ayat yang lebih panjang dalam solat sunat dan menggerakkan muka surat seterusnya dalam solat tanpa memerlukan pergerakan yang besar,” katanya menerusi satu kenyataan yang dikeluarkan oleh UniMAP hari ini.

Beliau berkata menerusi sistem ini, imam akan membaca surah melalui al-Quran digital yang dipancarkan di skrin dan boleh dikawal pergerakan muka suratnya menggunakan alat yang dipakai di pergelangan tangan.

Kakitangan FTKEN dan FTKM yang turut terlibat dalam projek tersebut termasuk Dr Iszaidy Ismail, Dr Ilman Jais, Dr Wan Mohd Faizal Wan Abd Rahman, Mohd Haidiezul Jamal Ab Hadi dan Mohd Hazwan Mohd Hanid.

Sementara itu, Naib Canselor UniMAP Prof Dr Zaliman Sauli berkata universiti itu komited dalam menghasilkan produk dan perkhidmatan yang boleh membantu komuniti setempat dalam jangka masa panjang termasuk sistem berkenaan.

“Ia juga selari dengan hala tuju Perlis Go Digital, sekali gus memberi kefahaman kepada masyarakat tentang budaya digital,” katanya sambil mengakui sistem itu berpotensi untuk dikomersialkan dan digunakan di masjid, surau serta rumah. –AlHijrah Online


JOHOR BINCANG TINDAKAN DAN TARBIAH KE ATAS TRANSGENDER

JOHOR BAHRU: Isu tindakan dan tarbiah transgender akan menjadi fokus Majlis Agama Islam Negeri Johor (MAINJ) dalam mesyuarat penuh badan itu pada 28 Julai ini.

Pengerusi Jawatankuasa Hal Ehwal Agama Islam Negeri, Tosrin Jarvanthi berkata perbincangan itu nanti akan melibatkan majlis fatwa negeri, dan Mufti Johor, Datuk Yahya Ahmad.

“Kita akan cuba bawa fokus sendiri dengan kerjasama pihak berkaitan seperti jawatankuasa pembangunan wanita, keluarga dan masyarakat.

“Kita akan rancang bersama mufti Johor dan majlis fatwa dan sebarang keputusan akan diputuskan majlis fatwa negeri yang dipengerusikan mufti Johor,” katanya pada sidang media program pejabat wakil rakyat di Bandar Putra Kulai, Johor.

Pada 10 Julai lalu, Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri memberikan ‘lesen penuh’ kepada Jabatan Agama Islam Wilayah Persekutuan (JAWI) untuk mengambil tindakan terhadap transgender.

Tindakan tersebut jelas Zulkifli boleh dibuat mengikut Prosedur Operasi Standard (SOP) yang ditetapkan.

Zulkifli percaya langkah itu supaya golongan terbabit dapat kembali ke pangkal jalan. – AlHijrah Online


ARAB SAUDI KECILKAN JUMLAH JEMAAH HAJI KEPADA 1,000 ORANG

RIYADH: Arab Saudi akan mengehadkan jumlah jemaah haji bagi musim 1441H/2020 kepada 1,000 individu sahaja bagi mengekang penularan wabak COVID-19 di sana.

Agensi berita Arab Saudi juga melaporkan, ibadah haji dijadualkan bermula pada 29 Julai.

“Kemuncak ibadah haji iaitu wukuf di Arafah jatuh pada hari Khamis (30 Julai),” kata agensi berita tersebut.

Sebelum ini media melaporkan 10,000 jemaah akan dibenarkan menunaikan ibadah haji tahun ini dengan 70 peratus daripadanya adalah warga asing yang menetap di Arab Saudi manakala bakinya rakyat tempatan.

Pihak berkuasa Arab Saudi sebelum ini telah mengumumkan ibadah haji bagi musim 1441 akan dilaksanakan dengan syarat kebersihan yang ketat dengan mengutamakan penjarakan sosial.

Selain itu kebenaran juga diberikan kepada mereka yang tidak pernah menunaikan haji sebelum ini dan berumur antara 20 hingga 50 tahun yang tidak mempunyai penyakit kronik.

Kelaziman musim haji pada tahun-tahun sebelumnya menyaksikan lebih tiga juta jemaah berhimpun di tanah suci bagi melakukan ibadah rukun Islam kelima itu. — AlHijrah Online


KES POSITIF COVID-19: IKEA DAMANSARA DITUTUP

PETALING JAYA: Syarikat perabot terkemuka, IKEA hari ini mengumumkan penutupan sementara cawangannya di Damansara mulai hari ini susulan beberapa kes positif COVID-19 yang dilaporkan.

Kes berkenaan disyaki dikesan dalam kalangan kakitangan serta pihak vendor perkhidmatan.

Dalam satu kenyataannya hari ini, IKEA memaklumkan kes-kes tersebut dikesan melalui siri ujian saringan yang lazimnya dijalankan oleh syarikat itu.

Menurut kenyataan itu lagi, IKEA menjelaskan syarikat itu telah dan akan terus melaksanakan langkah keselamatan termasuk mengubah pekerja dari pihak vendor perkhidmatan, pengesanan kontak, ujian swab, kuarantin untuk kontak rapat serta kerja sanitasi.

“Pihak kami dinasihatkan oleh Kementerian Kesihatan (KKM) untuk menutup cawangan kami mulai hari ini sehingga diberitahu kelak untuk menjalankan pengesanan kontak rapat dan kerja-kerja sanitasi mengikut standard KKM.

Kenyataan berkenaan bagaimanapun tidak memperincikan jumlah kakitangan yang didapati positif serta tarikh terakhir mereka berada di cawangan tersebut.

Menurut IKEA lagi, pelanggan yang dipercayai kontak rapat kepada kes positif tersebut akan dihubungi oleh pihak berkuasa sendiri.

IKEA Damansara pernah ditutup sementara pada 7 November lalu selepas seorang pekerja sambilan di cawangan tersebut dipercayai positif COVID-19. – AlHijrah Online


EMPAT PELAJAR MENGAKU BERSALAH PUKUL JUNIOR

SEREMBAN: Empat pelajar lelaki tingkatan empat dan tiga sebuah sekolah menengah di sini mengaku bersalah di Mahkamah Majistret Seremban atas pertuduhan memukul seorang pelajar junior pada 13 Mei lepas.

Tiga tertuduh yang berumur 16 tahun dan seorang lagi 15 tahun itu membuat pengakuan berkenaan sebaik pertuduhan dibacakan di hadapan Majistret Norzaliza Tesmin.

Kesemua pelajar berkenaan didakwa secara bersama dengan sengaja menyebabkan cedera ke atas seorang pelajar berusia 13 tahun dengan memukulnya kira-kira pukul 12 tengah malam pada 13 Mei lepas di asrama putera sekolah berkenaan.

Mereka didakwa mengikut Seksyen 323 Kanun Keseksaan dan dibaca bersama Seksyen 34 Kanun sama yang memperuntukkan penjara maksimum setahun atau denda sehingga RM2,000 atau kedua-duanya sekali, jika sabit kesalahan.

Pendakwaan dikendalikan Timbalan Pendakwa Raya Nurul Muhaimin Mohd Azman dan kesemua mereka tidak diwakili peguam.

Mahkamah menetapkan 22 Jun ini sebagai sebutan semula kes untuk jatuh hukum dan laporan akhlak.–AlHijrah Online


ELAK GUNA LALUAN ALTERNATIF DI JALAN PINTAS TAMAN BAYAN – POLIS

KUALA LUMPUR: Orang ramai diminta mengelak daripada menggunakan laluan alternatif di Jalan Pintas Taman Bayan, Batang Kali-Ulu Yam Bharu, Hulu Selangor, dekat sini, ketika ini berikutan tiga kes samun bersenjatakan parang yang dilaporkan berlaku di kawasan itu.

Ketua Polis Daerah Hulu Selangor Supt Ahmad Faizal Tahrim berkata kes samun berkenaan dilapor berlaku pada 15 Okt 2022 serta 21 dan 25 Jun tahun ini yang menyasarkan pengguna jalan raya yang melalui laluan itu khususnya dalam kalangan warga emas.

“Suspek yang masih bebas merupakan seorang lelaki tempatan yang menggunakan motosikal dan bersenjatakan parang,” katanya dalam kenyataan hari ini.

Beliau berkata kes disiasat di bawah Seksyen 392 Kanun Keseksaan yang memperuntukkan hukuman penjara sehingga 14 tahun dan denda atau sebat.

Pada masa yang sama, katanya polis turut menggandakan usaha untuk mengesan dan menahan suspek selain mempertingkatkan rondaan di laluan itu.

Ahmad Faizal meminta orang ramai yang mempunyai maklumat agar menghubungi Ibu Pejabat Polis Daerah Hulu Selangor di talian 03-6065 1021 atau mana-mana balai polis berhampiran bagi membantu siasatan.–AlHijrah Online


AGONG, PERMAISURI ZAHIR UCAPAN TAKZIAH KEPADA KELUARGA ZAINUDDIN YAHYA

KUALA LUMPUR:  Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah menzahirkan ucapan takziah kepada keluarga pengasas dan pemilik Restoran Tukdin Flavours of Malaysia di London, United Kingdom iaitu Allahyarham Zainuddin Yahya yang meninggal dunia, semalam.

Menerusi catatan di laman Facebook Istana Negara, Seri Paduka Baginda berdua turut menzahirkan rasa sedih dengan pemergian Allahyarham dan menzahirkan harapan agar seluruh keluarga Allahyarham sabar dan tabah menghadapi dugaan serta suasana sedih dan pilu ini.

“Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan dalam kalangan mereka yang beriman dan beramal soleh,” menurut catatan itu.

Zainuddin yang telah menetap lebih 40 tahun di London mengusahakan restoran Tukdin Flavours of Malaysia sejak lebih 13 tahun lalu dengan hidangan Malaysia menjadi inspirasi utama restoran berkenaan.

Restoran Allahyarham sangat popular dan sering dikunjungi selebriti dunia, malah menjadi pilihan orang kenamaan, rakyat dan pelajar Malaysia di London. — AlHijrah Online


MOTOR MAMPU REDAH BANJIR HASIL KEBIJAKAN ANAK KAMPUNG

PERMAISURI: ‘Hebak anak muda kampong! Bijok sampai orang Jepung buleh geleng pala’ (Hebat anak kampung! Bijak hingga orang Jepun mungkin tidak percaya).

Ia antara pujian oleh netizen dalam dialek Terengganu untuk menggambarkan kekaguman terhadap kreativiti dua anak muda Kampung Banggol, Setiu, hingga dua buah motosikal bukan sahaja boleh bergerak di atas jalan raya tetapi juga di dalam air yang dalam.

Hasil gabungan kesungguhan dan keberanian  Ikram Shahidi Mat Kail, 24 dan adiknya, Muhammad Zakaria, 22, turut membangkitkan keterujaan sesiapa sahaja yang melihatnya termasuk Bernama yang berkesempatan melihat mereka meredah banjir, lewat petang semalam.

Motosikal jenis Modenas Kriss 110 dan Honda C70 itu bukan sahaja masih berfungsi apabila sudah tenggelam sepenuhnya di dalam air, malah mampu bergerak laju meskipun air sudah pun berada pada paras leher penunggang.

Ikram Shahidi berkata kreativiti itu bermula dengan perasaan ingin mencuba namun tidak menyangka ia membuahkan hasil dan lebih menarik, mereka hanya mengambil masa dua jam untuk melakukan pelbagai proses pengubahsuaian.

Bagi menyempurnakan misi meredah air, beliau mengubah suai botol plastik bagi menggantikan tangki minyak,  karburetor dan saluran udara ke karburetor, hujung paip ekzos yang kesemuanya diletakkan dengan kedudukan  lebih tinggi daripada motosikal biasa  bagi membolehkan motosikal itu bergerak dalam paras air yang tinggi.

“Sebenarnya, tahun lepas saya dah cuba buat tapi tak berjaya kerana motor enjin mati dalam air. Namun, saya cuba lagi baru-baru ini dan hasil cantuman pelbagai idea kawan-kawan motosikal itu berjaya disiapkan dalam tempoh dua jam.

Kami dua beradik meronda sekitar kampung pada waktu petang kelmarin, namun tak sangka pula rakaman video yang diambil beberapa rakan itu menjadi tular dan ramai nyatakan kekaguman mereka dengan kreativiti kami,” katanya ketika ditemui Bernama di bengkelnya dekat Kampung Banggol, lewat petang semalam.

Muhammad Zakaria yang sering digelar ‘Pok Ya’ pula berkata mereka melakukan perkara itu sekadar mengisi masa lapang untuk melepas lelah selepas penat bekerja sebagai mekanik, juga untuk digunakan mengambil hasil tangkapan ikan di kawasan banjir dan menangkap burung.

Kedua-dua mereka sebenarnya tidak pernah mendapat pendidikan formal tetapi ia hanya hasil minat terhadap komponen motosikal sejak kecil dan pernah bekerja dengan mekanik lain selama beberapa tahun sebelum membuka bengkel kecil di kampung.

“Jika ada rezeki, teringin juga nak belajar secara formal sebab kami bercadang nak buat motosikal amfibia pula pada musim banjir akan datang. Boleh juga tolong bawa orang kampung ke kawasan selamat,” katanya.

Sementara itu, Ahli Jawatankuasa Persatuan Belia Sepadu Banggol, Khairul Afendi Ibrahim berkata kreativiti dua beradik tersebut sangat membanggakan penduduk kampung kerana secara tidak langsung nama Kampung Banggol mula dikenali menerusi video berkenaan.

Beliau mula memuat naik empat video klip pada pukul 6.35 petang Selasa dan tidak menyangka status itu tular di Facebook apabila menerima lebih 1,000 komen dan 23,000 perkongsian (setakat 8.30 pagi ini).

“Asalnya saya hanya suka-suka nak rakam kenangan kehebatan dua rakan kampung kami atas inovasi ini, tak sangka pula video itu tular dan sehingga kini saya masih menerima pesanan di Facebook Messenger dari merata tempat termasuk Thailand, Vietnam, Filipina, Laos dan Amerika Syarikat yang berminat dengan video tersebut.

Malah, saya terima beratus-ratus permintaan dari orang ramai yang ingin menjadi kenalan di Facebook sehinggakan tidak menang tangan melayan pelbagai pertanyaan mereka yang teruja,” katanya. — BERNAMA


EKONOMI NEGARA AMBIL MASA PULIH SELEPAS COVID-19: TUN M

KUALA LUMPUR: Bekas Perdana Menteri,  Tun Dr Mahathir Mohamad, berkata ekonomi Malaysia akan kembali pulih selepas krisis COVID-19 berakhir, namun ia dijangka mengambil masa yang lama kerana asas ekonomi negara perlu dibina semula.

Justeru itu, katanya, semua pihak dan rakyat Malaysia perlu bangkit dan bekerja lebih kuat bagi memastikan ekonomi negara dapat dipulihkan dengan segera.

“Ekonomi kita akan pulih apabila kita tidak lagi tersekat dalam menjalankan kerja-kerja kerana wabak ini.

“Kita dapati tabiat-tabiat bekerja itu berkurangan dan kita perlu bangunkan diri kita sendiri untuk bekerja lebih kuat kerana dengan bekerja kuatlah kita dapat pulihkan ekonomi negara kita dengan lebih cepat,” kata beliau.

Dr Mahathir berkata demikian semasa menjawab soalan menerusi segmen ‘Apa Nak Tanya’ yang diadakan secara langsung (live) di laman Facebook dan Instagram @chedetofficial, hari ini.

Beliau meluangkan masa hampir sejam bagi menjawab 20 soalan termasuk isu berkaitan COVID-19 serta tips kehidupan peribadinya daripada para pengikut laman media sosial beliau.

Negarawan itu juga menasihati rakyat Malaysia supaya mematuhi Perintah Kawalan Pergerakan (PKP) yang bermula 18 Mac hingga 14 April ini bagi meratakan lengkung dan memutuskan rantaian wabak tersebut.

“Berapa lama masa diambil untuk pulih, terpulang kepada kita, kalau kita ikut PKP, lebih cepat kita kembali kepada aktiviti harian kita,” kata Dr Mahathir.

Apabila ditanya mengenai impak COVID-19 terhadap ekonomi global, beliau berkata: “Dahsyat, ini sangat dahsyat.”

Beliau seterusnya menjelaskan bahawa pandemik itu memperlahankan akvitivi ekonomi sehingga menjejaskan kerja dan produktiviti rakyat.

“…apabila orang tidak keluar bekerja, mereka tidak produktif, tidak memberikan apa-apa, tidak membantu perniagaan dan oleh itu mereka tidak menjana kekayaan,” kata Dr Mahathir.

Beliau berkata industri pelancongan turut terjejas dengan larangan perjalanan dikenakan oleh banyak negara sehingga mengakibatkan pembatalan penerbangan dan tempahan hotel, justeru membawa kepada kesulitan ekonomi.

“Susulan pandemik, pelancong tidak boleh pergi ke mana-mana, Keseluruhan industri pelancongan menderita. Hotel, restoran, bekalan dan semua orang akan menderita,”  katanya. — BERNAMA


ISRAEL RAMPAS TANAH PALESTIN LAGI

TEL AVIV : Israel mengeluarkan notis untuk merampas ribuan meter persegi tanah persendirian milik penduduk Palestin di Tebing Barat.

Ghassan Daghlas, pegawai Palestin yang bertanggungjawab dalam memantau kegiatan pengembangan penempatan Israel, mengatakan bahawa beratus-ratus tanah Palestin akan dirampas dari bandar dan desa di wilayah Salfit yang dijajah Israel, demikian menurut laporan Pusat Informasi Palestin, semalam.

Memetik laporan Press TV, tentera rejim Israel beberapa bulan kebelakangan ini, merampas beribu-ribu tanah Palestin di Tebing Barat dan Baitulmaqdis untuk membina jalan, dinding, dan unit perumahan bagi peneroka haram.

Di samping itu, pihak berkuasa Israel dengan secara paksa telah  menghancurkan beratus rumah dan struktur serta memusnahkan beribu-ribu pokok zaitun dan kelapa sawit milik rakyat Palestin.

Kumpulan Peace Now pada awal tahun ini mengatakan angka yang dikumpulkan dari sumber rasmi Israel menunjukkan peningkatan dalam pembinaan kediaman unit peneroka pada 2018 dan peningkatan mendadak dalam perancangan pembinaan masa depan.

Israel melancarkan satu usaha penyelesaian baru di Tebing Barat sejak Presiden Donald Trump berada di tampuk kuasa pada awal 2017.

Kurang sebulan sebelum Trump mengambil jawatan, Majlis Keselamatan Pertubuhan Bangsa-Bangsa Bersatu menerapkan Resolusi 2334, menyeru Israel untuk “menghentikan sepenuhnya semua aktiviti penempatan di wilayah Palestin yang diduduki, termasuk Baitulmaqdis Timur”.

Kira-kira 600,000 penduduk Israel tinggal di lebih 230 penempatan haram di wilayah Palestin di Tebing Barat dan Baitulmaqdis Timur yang dibina sejak 1967.

Palestin menginginkan Tebing Barat sebagai sebahagian negaranya yang merdeka dengan Baitulmaqdis Timur sebagai ibu negara. — Terjemahan AlHijrah Online


KANAK-KANAK 10 TAHUN LEMAS DI SUNGAI LURUS

BATU PAHAT: Seorang kanak-kanak lelaki berusia 10 tahun ditemukan lepas selepas terjatuh ketika memancing di sebuah jambatan terapung di Sungai Lurus, Senggarang di sini, semalam.

Komander Operasi dari Balai Bomba dan Penyelamat (BBP) Rengit, Pegawai Bomba Kanan II Mohd Khairul Azmi Ngatman berkata pihaknya, menerima panggilan kecemasan berhubung kejadian itu pada 6.47 petang, semalam.

Beliau berkata sebaik menerima panggilan tersebut, sebuah jentera Fire Rescue Tender (FRT) dan tujuh anggota bomba dari BBP Rengit, telah dikejarkan ke lokasi kejadian.

“Setibanya pasukan keluaran operasi (PKO) di lokasi, didapati seorang kanak-kanak lelaki telah terjatuh ke laut, ketika memancing di kawasan jambatan terapung di kawasan tersebut.

“Mangsa kemudiannya ditemukan terdampar di tepi pantai oleh orang awam pada 9.15 malam tadi, iaitu pada jarak sekitar 200 meter dari lokasi mangsa dilaporkan terjatuh,” katanya dalam satu kenyataan hari ini.

Difahamkan, mangsa warga tempatan keluar memancing bersama bapanya sebelum terjatuh dan mayat mangsa kemudiannya diserahkan kepada pihak polis untuk tindakan selanjutnya.

Operasi ditamatkan sekitar jam 11 malam tadi.–AlHijrah Online


“JANGAN LAFAZ TAKLIK SESUKA HATI” – MENTERI AGAMA

KUALA LUMPUR: Perbuatan suami melafazkan taklik yang dikaitkan dengan penceraian talak tiga sesuka hati terhadap isteri adalah perbuatan tidak bertanggungjawab.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata, dari sudut hukum, lafaz taklik yang telah dibuat tidak boleh ditarik balik.

“Apabila taklik ini melibatkan penceraian dengan talak tiga dengan seorang isteri, ia merupakan satu perkara yang sangat tidak bertanggungjawab.

“Ini kerana seorang isteri tidak boleh dijadikan satu objek, pertukaran, atau menjadi sebab kepada sesuatu taklik,” katanya.

Beliau diminta mengulas berkenaan seorang individu yang dikatakan telah memuat naik hantaran di laman sosial, lafaz taklik untuk menceraikan isterinya dengan talak tiga jika Perdana Menteri, Datuk Seri Anwar Ibrahim dan kerajaannya masih bertahan sehingga bulan Ogos 2023.

Mohd Na’im menegaskan, martabat seorang isteri perlu dijaga dengan baik kerana Islam adalah agama menaikkan taraf seorang isteri dan seorang wanita.

Bagaimanapun, bagi mengesahkan sesuatu lafaz taklik itu jatuh atau tidak, pihak berkenaan perlu merujuk serta mengesahkan perkara tersebut dengan memfailkan kes di mahkamah syariah seperti yang diperuntukkan dalam semua enakmen negeri-negeri.

Katanya, hanya hakim syarie sahaja yang boleh mengesahkan bahawa lafaz taklik yang dibuat sah atau sebaliknya.–AlHijrah Online


BAZAR RAMADAN BOLEH DITUTUP JIKA MUNCUL KLUSTER BAZAR

PUTRAJAYA: Kerajaan tidak menolak kemungkinan bazar Ramadan ditutup sekiranya muncul kluster baharu daripada aktiviti bazar.

Menteri Kesihatan, Datuk Seri Dr Adham Baba berkata, pihaknya menerima aduan mengenai kegagalan pematuhan prosedur operasi standard (S.O.P.) di beberapa lokasi bazar Ramadan di seluruh negara.

“Kalau kluster bazar wujud, KKM akan lakukan siasatan melalui rekod aplikasi MySejahtera bagi mendapatkan punca yang tepat. Mudah bagi kita untuk kesan punca atau tempat bermula jangkitan.

“Sekiranya penganjur tidak bertanggungjawab, kita tidak teragak-agak kenakan kompaun,” katanya.

Tambah Dr Adham, Seksyen 25 Akta Pencegahan dan Pengawalan Penyakit Berjangkit (Akta 342) bertujuan bagi memastikan tahap pematuhan S.O.P. di bazar Ramadan, mula berkuat kuasa semalam bagi membolehkan pihak berkuasa tempatan (PBT) mengenakan kompaun kepada mereka yang gagal mematuhi S.O.P.

Kementerian Kesihatan telah menurunkan kuasa kepada Datuk Bandar, Yang Dipertua PBT dan pegawai penguat kuasa PBT Gred 19 ke atas, untuk mengkompaun kesalahan di bawah Akta 342 termasuk sebarang ketidakpatuhan SOP bazar Ramadan.–AlHijrah Online


SEKAT EKSPORT AYAM: “BUKAN KEPUTUSAN YANG MUDAH” – KJ

SINGAPURA: “Bukan satu keputusan mudah untuk kami buat,” kata Khairy Jamaluddin mengenai keputusan Malaysia menghentikan eksport sehingga 3.6 juta ayam mulai 1 Jun yang turut menjejaskan bekalan ke Singapura.

“Kami menghargai hubungan dua hala dengan Singapura. Jadi kami berharap ini adalah langkah sementara sehingga keadaan bekalan dan harga di Malaysia stabil,” kata Menteri Kesihatan itu kepada pemberita hari ini.

Beliau menjawab pertanyaan pemberita mengenai sejauh mana kejayaan larangan import dalam mengawal harga dan menstabilkan bekalan ayam. Khairy berada di sini selama empat hari sejak 31 Mei 2022 hingga 3 Jun untuk Felow Pertukaran Lee Kuan Yew.

“Jelas sekali, kami berada dalam situasi yang sangat sukar memandangkan isu rantaian bekalan berkait dengan isu makanan dan perubahan iklim yang telah menjejaskan masa yang diambil untuk ayam itik membesar dan memasuki pasaran. Jadi gabungan semua faktor itu telah menyebabkan kekurangan dalam bekalan dan membawa kepada harga yang tinggi di Malaysia.

“Walaupun negara sudah tentu akan mendahulukan keperluan makanan mereka sendiri, kami juga sedar bahawa kami mempunyai tanggungjawab sebagai pengeksport kepada negara jiran kami termasuk Singapura,” katanya.

Bagaimanapun, Khairy berkata, keadaan semakin pulih.

“Kami bekerjasama rapat dengan pengeluar ayam di Malaysia untuk memastikan mereka dapat meningkatkan pengeluaran. Kami juga sedang melihat makanan gantian untuk memastikan kami mempunyai bekalan makanan yang berpatutan untuk ayam itik.

“Apabila perkara ini selesai, sudah tentu, kami berharap untuk meneruskan eksport ayam itik kami termasuk ke Singapura,” katanya.

Agensi Makanan Singapura (SFA) berkata kira-kira 34 peratus daripada import ayam Singapura pada 2021 adalah dari Malaysia – hampir kesemuanya diimport sebagai ayam hidup yang disembelih dan disejukkan di Singapura. –AlHijrah Online


MEROKOK BERTENTANGAN DENGAN MAQASID SYARIAH: FUZIAH

LANGKAWI: Timbalan Menteri di Jabatan Perdana Menteri Fuziah Salleh berkata menghisap rokok bertentangan dengan maqasid syariah kerana memberi kesan buruk kepada kesihatan.

Beliau bagaimanapun mengakui biarpun fatwa merokok adalah haram kerana terdapat kemudaratan sukar dilaksanakan kerana penguatkuasaan fatwa tersebut terletak di bawah bidang kuasa jabatan agama Islam setiap negeri.

“Dari segi konsep kalau orang tanya saya berpegang kepada menghisap rokok bertentangan dengan maqasid syariah kerana maqasid syariah itu memelihara nyawa dan apa yang memudaratkan tidak lah harus dilakukan kerana memberi mudarat kepada kesihatan dan nyawa,” katanya kepada pemberita di sini hari ini.

Beliau berkata demikian ketika diminta mengulas mengenai masih ada umat Islam meneruskan tabiat merokok biarpun difatwa haram.

Muzakarah Jawatankuasa Fatwa, Majlis Kebangsaan Hal Ehwal Islam Malaysia Kali Ke-37 yang diadakan pada Mac 1995 memutuskan bahawa amalan merokok itu hukumnya haram menurut pandangan Islam. — BERNAMA


ANGGOTA BOMBA LEMAS MENINGGAL DUNIA

MELAKA: Anggota Bomba Mohd Diya Che Jusoh, 46 tahun, yang terlibat dalam kejadian lemas di Sungai Putat, Melaka semalam, meninggal dunia pada pukul 3.11 pagi tadi.

Pengarah Jabatan Bomba dan Penyelamat Malaysia (JBPM) Melaka Abu Bakar Katain berkata, anggota tersebut meninggal dunia di Jabatan Kecemasan dan Trauma, Hospital Melaka.

“Warga Jabatan Bomba dan Penyelamat Malaysia, Melaka merakamkan ucapan takziah dan amat berdukacita di atas insiden tersebut,” katanya dalam kenyataam hari ini.

Semalam media melaporkan seorang anggota bomba nyaris lemas ketika cuba menyelamatkan mangsa banjir di Kampung Sungai Putat.

Difahamkan anggota berkenaan tersangkut dalam aliran deras air banjir kira-kira jam 4 petang semalam, sebelum diselamatkan lapan anggota bomba bersama 10 penduduk kampung lain.

Anggota berkenaan kemudian dikejarkan ke Hospital Melaka bagi mendapatkan rawatan lanjut. – AlHijrah Onlien


BELANJAWAN 2021: ANTARA TITAH, PERLEMBAGAAN DAN KESEJAHTERAAN NEGARA

Jumaat ini pembentangan Belanjawan 2021 di Parlimen seperti yang ditunggu-tunggu akan tiba.

Sesi pembentangan belanjawan pada kali ini disifatkan unik kerana negara dibelenggu dengan kemelut menghadapi pendemik COVID-19 dan pada masa yang sama negara dihambati dengan paradoks politik yang tidak berkesudahan.

Puncanya dikatakan bermula menjelang Pilihan Raya Negeri Sabah baru-baru ini yang menyaksikan meledaknya penularan COVID-19 ke seluruh negara dan melonjakkan angka mangsa pandemik itu ke paras empat angka baru-baru ini dan mencetuskan suasana panik dalam kalangan masyarakat, khususnya di kawasan-kawasan dilabel ‘merah’.

Lantaran itu kerajaan mengusulkan perintah darurat tetapi keputusan penolakan usul tersebut yang dibuat oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah selepas mengadakan rundingan dengan Majlis Raja-raja minggu lalu telah memberikan suatu perspektif yang berbeza dalam menyelesaikan masalah ini.

Dalam konteks ini, Seri Paduka Baginda menggunakan kebijaksanaan baginda meminta kerajaan mempertingkatkan usaha memerangi pandemik tersebut, khususnya di Sabah dan beberapa kawasan di Semenanjung Malaysia tanpa menggunakan alasan darurat sebagai penyelesaian utama yang sudah pasti akan memberikan implikasi negatif kepada rakyat dan negara ini.

Di antara titah Tuanku ialah meminta kerajaan meneruskan pembentangan Belanjawan 2021 November nanti yang disifatkan memberi impak penting dalam memasang strategi memerangi pandemik yang telah meragut jutaan nyawa di seluruh dunia.

Pembentangan belanjawan negara nanti boleh disignifikasikan sebagai satu platform dan ruang yang boleh dikongsikan oleh pihak kerajaan dan pembangkang untuk menjana kekuatan negara memasang strategi memulihkan kemelut sosioekonomi yang membelenggu rakyat dan industri negara akibat peperangan pendemik COVID-19 pada hari ini.

Perebutan kuasa, pertelingkahan politik tanpa berkesudahan sudah pasti  akan menjejaskan nilai pelaburan asing di negara ini dan mengganggu  perancangan hala tuju negara untuk menghadapi kesan gelombang ketiga pandemik ini.

Sampai masanya sekarang, rakyat tidak mahu terbeban dengan kemelut politik, sebaliknya para pemimpin parti-parti politik perlu segandingan bahu mencari jalan penyelesaian untuk menyelesaikan isu-isu kritikal masyarakat yang terkesan teruk akibat penularan wabak ini, sejajar dengan gesaan Seri Paduka Baginda yang menzahirkan nasihat baginda kepada semua pihak supaya memberi kerjasama menyokong dan meluluskan belanjawan negara nanti serta menyeru kerajaan dan pembangkang berganding bahu memerangi pandemik ini dalam suasana yang aman tenteram.

Rakyat mahukan pembelaan dan pemeliharaan dari segi sosioekonomi mereka, bagaimana mereka akan meneruskan kelangsungan kehidupan, bukannya memperjudikan nasib mereka di atas senario politik tidak menentu pada masa sekarang.

Bertepatan dengan prinsip Rukun Negara yang berteraskan kepada keluruhan perlembagaan dan pemeliharaan semangat perpaduan nasional, adalah sangat signifikasi untuk melestarikan penyatuan kerjasama politik yang mampu menjelmakan keamanan dan perpaduan nasional dengan membelakangkan persengketaan demi masa depan rakyat dan negara ini.

Jika dilihat apa yang berlaku di beberapa buah negara, termasuk negara jiran kita seperti Thailand dan Indonesia, kegagalan mencapai persefahaman di antara kerajaan dengan rakyat telah mengakibatkan keadaan huru-hara dan memberikan implikasi buruk terhadap strategi pemulihan pandemik COVID-19 di negara-negara tersebut.

Sudah pasti pembentangan belanjawan kali ini dilihat sebagai satu langkah kritikal penyatuan agenda nasional untuk menggabungkan semua usaha untuk membasmi penularan COVID-19 dan juga menyalurkan citra kesejahteraan dan kemakmuran negara, seperti yang disarankan oleh Al-Sultan Abdullah bahawa perbezaan dan polemik politik dalam kalangan semua parti harus diketepikan bagi memberi laluan kepada penumpuan strategi pembasmian penularan pendemik yang mengancam negara dan rakyat di negara ini.

Sudah pasti juga sebarang konflik dalam politik negara tidak mempengaruhi strategi pemulihan ekonomi, keselamatan, kesihatan dan keamanan rakyat serta kemakmuran negara yang kita cintai ini.

Diharapkan semua pihak termasuk ahli-ahli politik ambil maklum nasihat Seri Paduka Baginda untuk memastikan kelancaran pembentangan Belanjawan 2021 Jumaat ini dan dapat menjalinkan kesepakatan kerjasama di antara kerajaan dan pembangkang.

Keadaan ini pasti akan menjelmakan suatu persepsi positif dalam kalangan rakyat menunjukkan bahawa dalam kemelut nasional yang dihadapi oleh kerajaan dan negara hari ini, kepentingan kesejahteraan dan kemakmuran rakyat dan negara menjadi keutamaan dan teras utk memulihkan sektor ekonomi dan masalah sosial masyarakat di negara ini.

Perlu diingatkan juga, rakyat tidak harus mudah terpengaruh dengan pelbagai provokasi negatif, penularan berita-berita palsu yang dimainkan oleh pihak-pihak yang  tidak bertanggungjawab dan ‘menangguk air keruh’ untuk menimbulkan kontroversi dan konfrantasi.

Anasir-anasir ini berusaha mengheret institusi raja berpelembagaan di negara ini untuk menimbulkan keraguan rakyat terhadap usaha-usaha kerajaan melestarikan perpaduan nasional dan memacu strategi untuk memulihkan ekonomi negara kita. – AlHijrah Online

Penulis adalah pensyarah kanan yang juga Ketua Pusat Kecemerlangan Komunikasi, Media dan Industri Kreatif, Fakulti Bahasa Moden dan Komunikasi (FBMK) UPM.

Penafian: Artikel yang disiarkan AlHijrah Online ini adalah pandangan peribadi penulis. Ia tidak semestinya menggambarkan pendirian Editorial AlHijrah Media Corporation dalam isu yang dikupas.


MUSAADAHCOVID19: RM135 JUTA DISALURKAN KEPADA KELOMPOK TERJEJAS

RM135 juta telah diperuntukkan melalui inisiatif MusaadahCovid-19 yang digerakkan agensi-agensi di bawah Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri untuk meringankan beban kelompok terjejas akibat kesan COVID-19 sejak dua bulan lalu. — AlHijrah Online


CEO CORPORATE TALK 2020: JALIN KERJASAMA MANTAP USAHA DAKWAH

Pemahaman jelas berhubung Gagasan Negara Rahmah dan konsep dakwah sebenar antara isu diketengahkan dalam program CEO Corporate Talk 2020 dihadiri lebih 30 CEO syarikat korporat hari ini. Ikuti laporan Berita AlHijrah 14 Februari 2020. –AlHijrah Online


TIGA DAERAH DI SELANGOR DIBERI KEBENARAN SOLAT BERJEMAAH MENGIKUT KAPASITI SEBENAR RUANG SOLAT

SHAH ALAM: Jabatan Agama Islam Selangor (JAIS) telah membuat ketetapan baru berhubung aktiviti masjid, surau kebenaran Jumaat dan surau di keseluruhan Daerah Kuala Selangor, Daerah Sabak Bernam dan Daerah Hulu Selangor.

Pengarah JAIS, Mohd. Shahzihan Ahmad berkata berdasarkan ketetapan terbaharu itu, semua masjid, surau kebenaran Jumaat dan surau di tiga daerah tersebut dibenarkan mendirikan solat berjemaah mengikut kapasiti sebenar ruang solat dengan penjarakan 1.5 meter.

“Perlaksanaan solat fardhu Jumaat dan solat fardhu lima waktu adalah dibenarkan kepada semua masjid, surau kebenaran Jumaat dan surau mengikut kapasiti sebenar ruang solat dengan penjarakan 1.5 meter.

“Kebenaran ini melibatkan 130 buah masjid, 21 Surau Kebenaran Jumaat dan 453 surau,” katanya dalam kenyataan hari ini.

Tambahnya kebenaran kehadiran jemaah solat Jumaat dan solat fardhu lima waktu ini adalah untuk jemaah warganegara sahaja.

“Bagaimanapun, ketetapan baru ini tidaklah termasuk Mukim Kuala Selangor yang melibatkan satu buah masjid, dua Surau Kebenaran Jumaat dan dua surau berikutan perkembangan terkini penularan di mukim tersebut.

“Arahan khusus telah pun dikeluarkan oleh jabatan ini kepada Pejabat Agama Islam Daerah yang terlibat untuk dikuatkuasakan serta merta,” katanya.

Sementara itu menurut beliau, program pengimarahan seperti kuliah maghrib, kuliah subuh, kuliah dhuha dan bacaan yassin juga turut dibenarkan dengan syarat penceramah yang dijemput adalah dari zon hijau sahaja. — AlHijrah Online


WARGA EMAS 90 TAHUN MAUT DALAM KEBAKARAN

SIK: Seorang warga emas maut manakala dua ahli keluarganya cedera dalam kebakaran sebuah rumah di Kampung Charok Kemuning, Sik, awal pagi tadi.

Dalam kejadian kira-kira 5 pagi itu, mangsa, Siti Mariam Hat, 90, dikatakan gagal menyelamatkan diri ketika api marak sebelum ditemukan meninggal dunia di biliknya.

Menantu mangsa, Zalina Mohamad, 55, turut melecur pada kaki dan dibawa ke Hospital Sik untuk mendapatkan rawatan, manakala anak mangsa, Shuib Awang, 63, sempat menyelamatkan diri dan hanya mengalami cedera ringan.

Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah, Mohamadul Ehsan Mohd Zain berkata, pihaknya menerima panggilan berhubung kejadian pada 5.23 pagi dan jentera tiba di lokasi pada 5.28 pagi.

Anggota bomba kemudian berusaha memadam kebakaran dan menemui mangsa yang meninggal dunia pada 6.02 pagi di dalam bilik rumah dua tingkat berkenaan.

Mohamadul Ehsan berkata, tiga motosikal turut terbakar dalam kejadian itu dan punca kebakaran serta nilai kerugian masih dalam siasatan. – AlHijrah Online


POLIS TAHAN EJEN JUDI BOLA SEPAK EURO DI PAYA TERUBONG

GEORGE TOWN, 19 Jun – Polis menahan seorang lelaki dipercayai berperanan sebagai ejen kutipan wang pertaruhan bola sepak Piala Euro di sebuah kedai makan di Paya Terubong di sini, pada malam Jumaat.

Ketua Polis Daerah Timur Laut ACP Mior Faridalatrash Wahid berkata polis yang sedang menjalankan pemantauan aktiviti perjudian bola sepak Piala Euro 2016 di premis terbabit menahan lelaki berusia 49 tahun itu kira-kira 10 malam.

“Bertindak hasil maklumat dan risikan, polis menjalankan operasi dan menyerbu kedai makan itu sebelum mendapati terdapat seorang lelaki dipercayai pelanggan di situ dalam keadaan mencurigakan.

“Polis menahan lelaki berkenaan untuk siasatan lanjut kerana dipercayai menjadi ejen membuat kutipan wang bagi sindiket pertaruhan judi bola sepak dalam talian,” katanya di sini hari ini. Katanya siasatan awal mendapati lelaki itu membuat kutipan antara RM5,000 hingga RM50,000 bagi setiap perlawanan bola sepak.

“Berdasarkan siasatan polis, setiap pertaruhan oleh kaki judi dibuat menerusi laman web dan lelaki yang ditahan itu akan mengutip wang daripada mereka,” katanya.

Mior Faridalatrash berkata, polis turut merampas pelbagai telefon bimbit, kertas catatan dan sejumlah wang tunai dipercayai digunakan dalam aktiviti perjudian berkenaan. Polis kini sedang mengesan beberapa lagi individu dipercayai rangkaian sindiket lelaki itu untuk siasatan lanjut, katanya dan kes disiasat mengikut Seksyen 6(3) Akta Pertaruhan 1953.

Sementara itu, di ALOR SETAR polis menahan 16 individu berumur antara 18 hingga 50 tahun yang disyaki terlibat dalam kegiatan judi termasuk dua penjaga premis perjudian dalam dua serbuan berasingan sempena Op Dadu di sekitar Kulim, awal pagi ini.

Ketua Jabatan Siasatan Jenayah Kedah SAC Mohd Nashir Ya berkata bertindak hasil risikan, sepasukan polis menyerbu dua premis perjudian di Taman Lagenda dan Taman Mahsuri di sini dalam operasi pada 1 dan 1.45 pagi itu.

“Dalam serbuan pertama di Taman Lagenda pada pukul 1 pagi, 10 pelanggan dan seorang penjaga premis ditahan selain merampas 10 set komputer. Serbuan kedua di Taman Mahsuri pula seramai empat pelanggan dan seorang penjaga premis ditahan,: katanya dalam kenyataan di sini.

Polis turut merampas enam set komputer dan satu set alat mesin memasukkan kredit point serta pelbagai wang tunai berjumlah hampir RM600.

BERNAMA


MENJELANG 2023, MASALAH AIR KELANTAN SELESAI – TUAN IBRAHIM

KUALA LUMPUR: Bekalan air yang sempurna dijangka bakal diterima di Kelantan menjelang 2023, kata Menteri Alam Sekitar dan Air, Datuk Seri Tuan Ibrahim Tuan Man.

Lapor Bernama, Tuan Ibrahim berkata ia berikutan terdapat proses pembesaran dan naik taraf di beberapa loji air utama yang sedang dilaksana di negeri itu di bawah Rolling Plan 4 (RP4) Rancangan Malaysia ke-11 (RMK11).

“Isu besar yang berlaku di Kelantan adalah masalah sumber air, (serta) pengambilan sumber air bawah tanah lebih daripada 50 peratus dan menyebabkan kos rawatan sangat tinggi.

“Kerajaan telah pun meluluskan peruntukan baharu untuk kita membuat penambahan (dan) pembesaran loji di Kelantan dan pengurangan NRW (Non Revenue Water) atau kadar air tidak terhasil yang agak tinggi di Kelantan,” katanya pada sesi soal jawab persidangan Dewan Negara hari ini.

Beliau berkata demikian ketika menjawab soalan tambahan Senator Dr Ahmad Azam Hamzah yang ingin tahu sekiranya masalah kualiti air di Kelantan dan masalah bekalan air yang sering terputus di Pahang dapat diselesaikan jika tarif air dinaikkan.

Tuan Ibrahim memaklumkan Pahang adalah antara negeri yang kritikal dari aspek kedudukan kewangan akibat tarif air yang telah lama tidak disemak.

“Di Pahang, semakan terakhir tarif air ialah pada 1983. 37 tahun Pahang tidak pernah menaikkan tarif air dan Pahang merupakan negeri yang paling rendah tarif air iaitu 79 sen pada setiap meter padu,” katanya.

Ekoran itu, kerajaan negeri Pahang akan melakukan migrasi kepada kerajaan pusat pada Oktober ini untuk menyelesaikan tanggungan hutang oleh kerajaan pusat.

Tuan Ibrahim berkata purata tarif air di Malaysia adalah rendah iaitu RM1.39 bagi satu meter padu berbanding purata kos sebenar, RM2.35 bagi satu meter padu.

Kos itu ditanggung oleh operator air untuk membekalkan air kepada pengguna dan keadaan ini menyebabkan operator berada dalam keadaan kewangan yang defisit dan sukar untuk mengekalkan perkhidmatan berkualiti, katanya.

Kementerian Alam Sekitar dan Air (KASA) telah memperkenalkan Mekanisme Penetapan Tarif Air yang mempunyai ciri-ciri seperti penyeragaman struktur tarif sedia ada dan pelarasan kadar tarif sedia ada, dan memerlukan penglibatan dan persetujuan daripada kerajaan negeri kerana operator air merupakan syarikat yang dimiliki penuh oleh kerajaan negeri. — AlHijrah Online/ Faez Baderolhesam


KPM AKAN KELUARKAN JADUAL BAHARU SPM – RADZI JIDIN

KUALA LUMPUR: Kementerian Pendidikan Malaysia (KPM) akan mengeluarkan jadual baharu Sijil Pelajaran Malaysia (SPM) 2021 dalam tempoh terdekat.

Menteri Kanan Pendidikan, Dr Radzi Jidin, berkata beliau sudah mengadakan perbincangan dengan Lembaga Peperiksaan Malaysia (LPM) serta pengurusan tertinggi KPM berhubung isu jadual peperiksaan SPM yang mengundang reaksi daripada pelbagai pihak.

“Kami menerima banyak pandangan daripada ibu bapa dan calon SPM 2021 berkaitan dengan jadual peperiksaan SPM yang dikeluarkan KPM dan mengambil kira semua pandangan yang diberikan.

“Insya-Allah kita akan keluarkan satu jadual baharu berkaitan Peperiksaan SPM 2021 dalam masa yang terdekat,” katanya melalui hantaran video di Facebook, hari ini.

Terdahulu, jadual peperiksaan SPM tahun ini mengundang kritikan pelbagai pihak berikutan tarikh peperiksaan yang akan bermula pada 3 Mac hingga 20 Mac 2022 itu jatuh pada Jumaat dan Ahad.

Selain itu, tarikh jadual peperiksaan itu turut berada pada cuti akhir penggal 3 2021/2022 yang dijadualkan bermula pada 25 Februari hingga 20 Mac 2022. –AlHijrah Online


PKP FASA 2: OPERASI PREMIS PERNIAGAAN, RESTORAN & STESEN MINYAK 8 PAGI – 8 MALAM

KUALA LUMPUR: Bermula 1 April ini, kerajaan memutuskan melaksanakan Perintah Kawalan Pergerakan (PKP) Fasa 2 dengan semua premis perniagaan yang menjual keperluan harian, termasuk pasaraya, pasar, restoran, kedai mamak dan stesen minyak dihadkan operasi dari jam 8 pagi hingga 8 malam setiap hari.

Menteri Kanan (Kluster Keselamatan), Datuk Seri
Ismail Sabri Yaakob berkata peraturan yang sama juga dikuatkuasakan bagi perkhidmatan
penghantaran makanan.

Katanya, waktu operasi pengangkutan awam pula dibenarkan dari jam 6 pagi hingga 10 pagi dan dari 5 petang hingga 10 malam, selain kenderaan persendirian hanya dibenarkan di atas jalan raya antara jam 6 pagi hingga 10 malam, termasuk perkhidmatan e-hailing dan teksi.

“Semua kenderaan persendirian hanya dibenarkan seorang sahaja, iaitu pemandu kecuali waktu kecemasan.

“Pengangkutan komersial melibatkan barangan keperluan seperti makanan dan perubatan digalakkan beroperasi dari 7 malam sehingga 7 pagi,” katanya dalam sidang media PKP yang disiarkan secara langsung di stesen televisyen tempatan hari ini.

Susulan arahan itu, Ismail berkata, kerajaan
menggalakkan orang ramai membuat pembelian secara atas talian (online).

“Aktiviti riadah dan sosial tidak dibenarkan di kawasan awam dan persendirian. Kelonggaran akan diberi kepada golongan autism dan kurang upaya (OKU) untuk mendapatkan terapi seperti dinasihatkan pakar, dan ini tidak dibenarkan secara berkumpulan,” katanya.

Ismail Sabri menegaskan PKP Tahap 2 berbeza daripada Perintah Kawalan Pergerakan Diperketatkan (PKPD) yang dilaksanakan di Simpang Renggam dan Hulu Langat di mana pergerakan keluar masuk di kawasan terbabit adalah dilarang sama sekali.

Beliau juga memaklumkan Polis Diraja Malaysia
(PDRM) telah menahan 828 individu di sekatan jalan raya dan rondaan PDRM kerana
melanggar PKP.

“Sekatan di plaza tol di seluruh negara juga ditambah dari 23 kepada 65 dan akan ditingkatkan kepada 114 plaza tol,” katanya menjelaskan jumlah keseluruhan anggota bertugas dalam pelaksanaan PKP adalah seramai 67,774.

Dalam perkembangan lain, Ismail Sabri turut
memaklumkan keputusan kerajaan supaya harga siling topeng muka ditetapkan pada
RM1.50 dengan pematuhannya akan dipantau Kementerian Perdagangan Dalam Negeri
dan Hal Ehwal Pengguna (KPDNHEP). – AlHijrah Online/ Syed Azwan Syed Ali


PeKa B40 “GAME CHANGER” UNTUK PERKHIDMATAN KESIHATAN DI MALAYSIA

KUALA LUMPUR: Skim Peduli Kesihatan untuk Kumpulan B40 (PeKa B40) yang dilaksanakan sejak April tahun lepas, merupakan antara inisiatif penting yang menjadi ‘game changer’ dalam perkhidmatan kesihatan di negara ini.

Menteri Kesihatan, Datuk Seri Dr Dzulkefly Ahmad berkata iniasitif tersebut memberi fokus kepada pengesanan awal terhadap penyakit tidak berjangkit (NCD).

“Kami mewujudkannya dengan mengkaji cabaran-cabaran kepada keadaan kesihatan semasa (dalam masyarakat) … PeKa B40 benar-benar mengubah tanggungjawab dalam perspektif kesihatan kerana ia memberi tumpuan kepada langkah pencegahan, ramalan, pemeriksaan dan rawatan,” katanya kepada BERNAMA.

Skim tersebut menawarkan manfaat seperti saringan kesihatan, bantuan alat perubatan, insentif melengkapkan rawatan kanser dan insentif tambang pengangkutan kepada penerima Bantuan Sara Hidup (BSH) dan pasangannya yang berusia 40 tahun dan ke atas.

Saringan kesihatan adalah secara percuma di klinik kesihatan serta swasta yang berdaftar. Sehingga 21 Dis lepas, seramai 220,314 orang di seluruh negara telah melalui saringan kesihatan melalui skim itu.

Katanya PeKa B40 juga berjaya memperkukuhkan kerjasama antara pusat kesihatan kerajaan dengan klinik swasta apabila sebahagian besar daripada pelaksana skim itu terdiri daripada pengamal am (GP) swasta.

“PeKa B40 mempunyai GP swasta sebanyak 1,618 dan Klinik Kesihatan (KK) sebanyak 893 GP…dua pertiga dikendalikan oleh GP swasta dan satu pertiga oleh KK…jumlah semua sekali 2,511. Itu adalah antara contoh, bagaimana manifesto yang menyebutkan tentang (memperkukuhkan) kolaborasi swasta-awam yang saya terus laksanakan,” katanya.

Beliau berkata pencapaian Kementerian Kesihatan (KKM) sepanjang tahun lalu boleh dilihat menerusi beberapa inisiatif termasuk PeKa B40 yang telah dilaksanakan, sekali gus membuktikan komitmen kerajaan dalam menunaikan janji Manifesto Pakatan Harapan (PH) pada Pilihan Raya Umum ke-14 (PRU14).

Manifesto PH di bawah Janji Sembilan antaranya menyebut kerajaan akan meningkatkan akses dan kualiti perkhidmatan kesihatan kepada semua masyarakat, terutamanya golongan kurang berkemampuan atau B40.

Dzulkefly berkata pencapaian lain sepanjang tahun lepas adalah pelaksanaan projek rintis klinik maya di lima buah Klinik Kesihatan bermula Mei lalu.

“Perkhidmatan klinik maya yang terlibat adalah KK Seksyen 7, Shah Alam, Selangor; KK Seberang Jaya, Pulau Pinang; KK Putrajaya Presint 8; KK Luyang, Sabah; dan KK Tudan Miri, Sarawak…dan kita akan memperluaskannya ke seluruh negara,” katanya.

Sistem perkhidmatan itu dilancarkan seiring mendepani era digital dan ia merupakan inisiatif KKM untuk meningkatkan kecekapan penjagaan kesihatan pesakit luar. Klinik maya memberi pilihan kepada pesakit untuk mendapatkan penjagaan kesihatan secara dalam talian dan tidak perlu bersemuka dengan doktor atau pegawai perubatan bagi peringkat awal.

Menurutnya kejayaan KKM juga terbukti apabila kementeriannya menerima peruntukan sejumlah RM60 juta untuk melaksanakan pemberian vaksin pneumokokal secara percuma kepada semua kanak-kanak menerusi Program Imunisasi Kebangsaan mulai 2020.

“Maka, kita akan mengatur strategi bagaimana hendak menggunakan peruntukan itu sebaiknya agar semua kanak-kanak menerima manfaat menerusi program ini,” tambahnya.

Mengenai Manifesto PH untuk menangani masalah kos penjagaan kesihatan yang mahal, beliau berkata pihaknya telah mengadakan perbincangan dengan pemain industri sebelum merumuskan idea bagi mekanisme pelaksanaan penyelarasan kawalan harga ubat-ubatan di seluruh Malaysia.

“Saya sedar tentang kos ubat terutamanya di sektor swasta…sebab itu lah kita beri perhatian khusus dalam mengekalkan kos penjagaan kesihatan and kita saling bekerjasama dalam the idea kawalan ubat. Perkara ini masih dalam perbincangan dan pertemuan dengan pengamal perubatan, ahli farmasi dan sebagainya… Ini semua dalam rangka untuk memastikan kos penjagaan kesihatan kita diurus dengan baik,” katanya.

November lepas, Dzulkefly dilaporkan berkata satu kertas kerja berkenaan kawalan harga ubat-ubatan sedang dijalankan dan akan bekerjasama dengan Kementerian Perdagangan Dalam Negeri dan Hal Ehwal Pengguna (KPDNHEP) bagi menangani masalah itu. — BERNAMA


LELAKI LEMAS SELEPAS KELUAR MENJALA

JOHOR BAHRU: Seorang lelaki ditemukan lemas selepas dipercayai terjatuh ketika keluar menjala bersama 13 rakannya berhampiran kawasan Loji Rawatan Air Sultan Iskandar, di sini semalam.

Komander Operasi yang juga Ketua Balai Bomba dan Penyelamat (BBP) Johor Jaya,  Penolong Kanan Penguasa Bomba Saifulbahri Safar berkata mangsa, Betron Anak Tela, 38, dipercayai terjatuh dan hilang ketika melakukan aktiviti itu pada kira-kira 2 pagi semalam.

Beliau berkata pihaknya menerima panggilan kecemasan berhubung kejadian itu pada 12.55 tengah hari, sebelum Pasukan Keluaran Operasi (PKO) melibatkan 12 anggota dari BBP Johor Jaya, lapan anggota pasukan penyelamat di air (PPDA) dari BBP Skudai dan dua anggota unit dron dari BBP Kempas, dikejarkan ke lokasi kejadian.

“Pihak bomba membuat  pencarian di air dengan menggunakan teknik ‘surface searching’ dan selaman menggunakan sebuah bot aluminium serta bot orang awam.

“Mangsa berjaya ditemukan oleh PPDA pada kedalaman tiga meter dan jarak tiga kilometer dari lokasi mangsa disyaki jatuh pada jam 6.35 petang,” katanya menerusi kenyataan hari ini.

Saifulbahri berkata mangsa diserahkan kepada pihak polis untuk tindakan lanjut dan operasi ditamatkan sepenuhnya pada 8.40 malam.-AlHijrah Online


EMPAT LELAKI ASING SOKONG HINA NABI MUHAMMAD DITAHAN POLIS

KUALA LUMPUR: Polis Diraja Malaysia (PDRM) menahan empat lelaki warga Nepal selepas disyaki terbabit dalam kes sebuah video tular di aplikasi TikTok mengenai pendirian menyokong perjuangan ahli politik dari India yang membuat penghinaan terhadap Nabi Muhammad SAW.

Pengarah Jabatan Siasatan Jenayah (JSJ) Bukit Aman Datuk Seri Abd Jalil Hassan berkata kesemua individu berusia 26 hingga 27 tahun ditahan di Meru, Klang hari ini oleh anggota Unit Siasatan Jenayah Terkelas, Bahagian Pendakwaan/Undang-Undang (D5) JSJ Bukit Aman dengan kerjasama Ibu Pejabat Polis Daerah Klang Utara.

Beliau berkata PDRM turut merampas peranti dipercayai digunakan untuk merakam dan memuat naik hantaran yang ditularkan itu.

“Usaha untuk mengesan suspek yang bebas masih diteruskan dan individu yang terlibat dalam rakaman video itu diminta tampil bagi membantu siasatan,” katanya dalam kenyataan hari ini.

Katanya kes disiasat mengikut Seksyen 4(1) Akta Hasutan 1948 kerana mengeluarkan kenyataan yang berkecenderungan menghasut, Seksyen 505 (b) Kanun Keseksaan iaitu kenyataan menyebabkan atau mungkin menyebabkan ketakutan atau kegentaran awam dan Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

Terdahulu, tular sebuah rakaman video berdurasi 18 saat memaparkan sekumpulan warga asing berkumpul di hadapan kuil Batu Caves dan menyatakan pendirian menyokong perjuangan Hindu Samachar serta tindakan Nupur Sharma, ahli politik dari parti Bharatiya Janata yang mengeluarkan kenyataan berbaur penghinaan terhadap Nabi Muhammad SAW.–AlHijrah Online


KELAS AL-QURAN PERCUMA

KOTA BHARU: Seramai hampir 80 pelajar sekolah rendah di Projek Perumahan Rakyat (PPR) Kota Bharu kini mengikuti kelas pengajian Al-Quran secara percuma yang ditaja Yayasan Dakwah Islamiah Malaysia (YADIM) Kelantan.

Inisiatif ini adalah hasil kerjasama YADIM Kelantan dengan persatuan penduduk PPR berkenaan sejak September lalu.

Menerusi kerjasama itu, YADIM Kelantan membiayai kos pembelajaran para pelajar berkenaan manakala persatuan penduduk menyediakan seramai lima tenaga pengajar, yang juga dibiayai YADIM.

Menurut YADIM, usaha berkenaan mendapat sambutan sangat baik daripada penghuni PPR berkenaan, malah penduduk kawasan sekitar turut menghantar anak-anak mereka ke kelas ini.

Difahamkan, kelas pengajian itu bermula selepas Maghrib, sebelum para pelajar berhenti seketika untuk menunaikan solat Isyak berjemaah dan disambung selepas itu hingga kira kira jam 10 malam.

Kelas Al-Quran tersebut diadakan tiga kali seminggu. — AlHijrah Online


27 PPR DAPAT INTERNET PERCUMA SEMBILAN BULAN

BUTTERWORTH : Kementerian Pembangunan dan Kerajaan Tempatan ( KPKT)  menjangkakan 30 projek rintis program Jalinan Digital Negara di Projek Perumahan Rakyat  ( PPR ) 2.0 (Jendela@PPR 2.0)  di seluruh negara siap sepenuhnya menjelang April ini.

Menterinya, Nga Kor Ming berkata, setakat ini, sebanyak 27 PPR telah mendapat kemudahan internet secara percuma yang disediakan selama sembilan bulan manakala bakinya akan menerima manfaat sama dalam tempoh terdekat.

Kor Ming berkata, projek yang menelan kos RM22 juta itu akan membantu meningkatkan taraf hidup 53,000 warga PPR dari kumpulan B40 selain memastikan kehidupan yang lebih lestari.

“Seramai 53,000 penghuni PPR akan menerima manfaat internet percuma selama sembilan dan selepas tamat akses, mereka mempunyai pilihan untuk melanggan pakej internet disediakan dengan harga yang lebih kompetitif selain lebih murah daripada pasaran,” katanya.

Kor Ming berkata demikian pada sidang media selepas mengadakan lawatan meninjau kemudahan akses internet di PPR Taman Bagan Jaya di Butterworth hari ini.

Mengulas lanjut, Kor Ming berkata, seramai 1,488 penghuni di situ bakal menikmati kemudahan akses internet percuma selama sembilan bulan.

Katanya, projek melibatkan 382 unit rumah di situ dijangka siap sepenuhnya menjelang Mac ini.

Program Jendela yang melibatkan 30 projek rintis meliputi 13,218 unit rumah melibatkan kerja-kerja pemasangan kabel gentian optik, router dan modem serta perkhidmatan internet berkapasiti 30 Mbps di setiap unit rumah. – AlHijrah Online


KANAK-KANAK MAUT DIPERCAYAI AKIBAT DICEKIK KERANA RM4

KUANTAN: Seorang kanak-kanak lelaki berusia 11 tahun maut, dipercayai selepas disepak, dicekik dan dihempas oleh remaja berusia 16 tahun, dalam kejadian yang didakwa berpunca akibat wang RM4, semalam.

Ketua Polis Daerah Kuantan ACP Wan Mohd Zahari Wan Busu berkata kejadian dipercayai berlaku di sebuah rumah kebajikan untuk anak yatim dan asnaf di sini, semasa suspek dan mangsa bersama enam lagi penghuni di situ membersihkan surau.

“Mangsa didakwa diusung oleh tiga penghuni ke rumah penyelia asrama, yang terletak kira-kira 50 meter dari surau itu pada pukul 4.15 petang dalam keadaan tidak sedarkan diri, dengan penyelia terlibat pada awalnya menjangka mangsa terkena sawan atau kancing gigi.

“Penyelia terlibat terus membawa mangsa ke Hospital Tengku Ampuan Afzan (HTAA) namun doktor mengesahkan mangsa telah meninggal dunia di wad kecemasan,” katanya semasa dihubungi di sini hari ini.

Siasatan awal melibatkan saksi kejadian mendakwa suspek telah menegur mangsa yang disyaki mengambil wang RM4 miliknya, namun teguran itu tidak diendahkan menyebabkan suspek, yang merupakan pelajar sekolah menengah di sini, tidak berpuas hati.

Ia didakwa menjadi punca suspek mencekik dan menghempas mangsa ke lantai sehingga mangsa tidak sedarkan diri.

Wan Mohd Zahari berkata suspek kini direman sehingga 27 Mac, bagi membantu siasatan mengikut Seksyen 302 Kanun Keseksaan yang memperuntukkan hukuman mati, jika sabit kesalahan.–AlHijrah Online


WARGA EMAS MAUT, MOTOSIKAL TERBAKAR DALAM KEMALANGAN DI MUKAH

SIBU: Seorang lelaki warga emas maut setelah motosikal yang ditunggangnya berlanggar dengan sebuah kenderaan pacuan empat roda (4WD) sebelum terbakar, di simpang Kampung Jebungan, Kilometer 9, Jalan Mukah-Balingian di daerah Mukah, kira-kira 155 km dari sini, hari ini.

Mangsa dikenali sebagai Mura Kimik, 75, mengalami kecederaan parah di bahagian muka dan patah kaki kanan dalam kemalangan itu yang dilaporkan berlaku kira-kira 6.30 pagi, kata Ketua Polis Daerah Mukah DSP Muhammad Rizal Alias.

“Siasatan awal mendapati kemalangan berlaku apabila kenderaan 4WD itu bergerak lurus dari arah Balingian menuju ke Mukah telah melanggar mangsa yang secara tiba-tiba menunggang motosikalnya keluar dari simpang Kampung Jebungan,” katanya dalam kenyataan di sini.

Katanya pertembungan itu menyebabkan Mura tercampak ke bahagian kanan jalan manakala motosikalnya terbakar.

“Akibat daripada kemalangan tersebut penunggang motosikal telah disahkan meninggal dunia di tempat kejadian oleh pihak perubatan Hospital Mukah sebelum mayatnya dihantar ke hospital itu untuk tindakan lanjut,” katanya.


Gambar pertama lubang hitam didedah

WASHINGTON, 11 April – Sebuah
pasukan saintifik antarabangsa, semalam mengumumkan peristiwa penting dalam
astrofizik, gambar pertama black hole atau lubang hitam menggunakan rangkaian
teleskop global.

Penyelidikan dilakukan projek
Event Horizon Telescope (EHT) sebuah kerjasama antarabangsa yang bermula 2012
cuba untuk memerhatikan persekitaran langsung lubang hitam.

Sinar Harian yang memetik laporan
agensi berita menyebutkan pengumuman itu dibuat serentak dalam sidang media di
Washington, Brussels, Santiago, Shanghai, Taipei dan Tokyo.

Imej lingkaran cahaya
mengelilingi lingkaran gelap itu mendedahkan lubang hitam di pusat Messier 87,
sebuah galaksi besar di gugusan galaksi Virgo berhampiran.

Lubang hitam itu terletak sejauh
kira-kira 54 juta tahun cahaya dari bumi.

Difahamkan, penyelidik projek
terbabit memperoleh data pertama pada April 2017 menggunakan telekskop di
Arizona dan Hawaii serta Mexico, Chile, Sepanyol dan Antartika.


PIHAK BERKUASA PALESTIN BANTAH TINDAKAN BRAZIL BUKA PEJABAT DIPLOMATIK DI BAITULMAQDIS

RAMALLAH: Pihak Berkuasa Palestin (PA) pada Ahad memanggil pulang dutanya ke Brazil sebagai bantahan terhadap langkah membuka sebuah pejabat diplomatik negara itu di Baitulmaqdis, lapor agensi berita China Xinhua memetik kenyataan Kementerian Luar.

Kenyataan berkenaan menyebut keputusan Brazil itu dikecam dan merupakan satu “pelanggaran legitimasi antarabangsa dan keputusannya yang amat jelas,” sambil menambah “langkah tersebut adalah satu pencabulan langsung ke atas penduduk Palestin dan hak-hak mereka.”

“Keputusan itu adalah respons positif kepada tekanan Amerika-Israel bagi mempertahan pendudukan, petempatan dan pengyahudian Baitulmaqdis yang diduduki, mengilhakkannya serta mengenakan undang-undang Israel secara paksa di kawasan tersebut,” menurut kenyataan itu.

Kementerian itu juga menyebut kepimpinan Palestin kini berunding dengan pelbagai negara Arab “untuk mengambil pendirian yang bersatu dalam mendepani sikap sesetengah negara.”

Baitulmaqdis adalah bahagian yang tidak boleh dipisahkan dari keseluruhan wilayah Palestin yang diduduki pada 1967, menurut kenyataan itu.

Kenyataan itu menyebut keputusan pentadbiran Amerika Syarikat, Israel dan negara lain yang bersekutu dengan mereka tidak akan pernah mewujudkan hak di Baitulmaqdis Timur yang diduduki.

Terdahulu pada Ahad, Brazil mengumumkan bahawa negara itu membuka sebuah pejabat diplomatik di Baitulmaqdis dan ia akan menjadi sebahagian daripada kedutaannya di Tel Aviv, menurut Radio Israel. — BERNAMA


JEMAAH HAJI MALAYSIA MULA BERGERAK KE ARAFAH

MAKKAH: Seramai 31,600 jemaah haji Malaysia mula bergerak ke Arafah secara berperingkat bermula 7 pagi waktu Arab Saudi, hari ini untuk ibadah wukuf yang merupakan kemuncak haji pada esok, 9 Zulhijjah (27 Jun).

Ketua Rombongan Haji Malaysia Datuk Seri Syed Saleh Syed Abdul Rahman berkata 21 bas disediakan bagi setiap maktab penginapan bagi membawa jemaah haji Muassasah dalam tiga penggiliran perjalanan ke Arafah, 22 kilometer dari Masjidil Haram di sini.

Beliau berkata 179 bas pula akan membawa jemaah haji yang mengikuti pakej oleh Pengelola Jemaah Haji (PJH).

Selain itu, 300 petugas haji telah bergerak pada 12 tengah malam Isnin bagi membuat persiapan terakhir menyambut jemaah haji negara.

“Setelah selesai semua pergerakan jemaah haji dari Makkah ke Arafah, pihak Tabung Haji (TH) akan membuat semakan dari bilik ke bilik di semua hotel penginapan jemaah haji serta di Masjidil Haram bagi memastikan tidak ada yang tercicir,” katanya kepada pemberita di sini hari ini.

Menurutnya TH juga telah mengaktifkan bilik gerakan di Arafah pada 4 pagi tadi waktu Arab Saudi yang akan menjadi nadi kepada operasi di kawasan berkenaan.

Sementara itu, bagi jemaah yang sedang dirawat di Pusat Rawatan TH Makkah dan Hospital Arab Saudi, mereka dibawa untuk wukuf di Arafah menggunakan enam bas khas diiringi unit ambulans menerusi program Safari Wukuf.

Jemaah haji Malaysia kemudian akan bergerak untuk mabit (bermalam) di Muzdalifah bermula 6.30 petang Selasa, sebelum melontar di Mina sehingga 13 Zulhijah. — AlHijrah Online


LAPAN RANCANGAN ISTIMEWA TV ALHIJRAH SEMPENA MAULIDUR RASUL

KUALA LUMPUR: TV AlHijrah terus meraikan hari kebesaran Islam menerusi kempen Maulidur Rasul yang bermula 7 Oktober hingga 29 Oktober 2021.

Ketua Pegawai Eksekutif TV AlHijrah, Namanzee Harris berkata secara keseluruhan lapan seleksi rancangan istimewa akan dihidangkan kepada penonton bermula 7 Oktober 2021 sehingga 29 Oktober 2021 sempena Maulidur Rasul.

“Dokumentari Mosques Around The World yang memulakan siaran pada 4 Oktober, Isnin hingga Rabu jam 4 petang harus ditonton kerana ia adalah perkongsian maklumat tentang kepelbagaian masjid-masjid seluruh negara serta kajian tentang unsur budaya masjid sesebuah negara.

“Penonton juga tidak harus ketinggalan menonton Cinta Ilmu Istimewa Maulidur Rasul pada 18 hingga 20 Oktober, jam 7.30 malam yang akan membincangkan topik keunggulan Baginda SAW, Perjuangan Rasulullah dan Kelebihan Umat Akhir Zaman,” katanya.

Tambahnya TV AlHijrah juga akan menyiarkan Konsert Muhammad Kekasih Agung pada 19 Oktober, Selasa jam 9 malam simbolik curahan kasih dan kerinduan terhadap Baginda Nabi.

Rancangan itu mengabungkan elemen bacaan Al-Quran, persembahan qhasidah, selawat buat Baginda serta monolog, sajak dan tausiyah.

Antara personaliti tanah air yang akan ditampilkan dalam rancangan tersebut adalah kumpulan Raihan, Kumpulan Zayne, Daqmi, Naqiu, Ustaz Wadi Annuar, Ustaz Jafri Abu Bakar dan ramai lagi.

“Rancangan istimewa lain adalah Sambutan Maulidur Rasul pada 18 Oktober jam 9 malam, Siaran Langsung Bincang Niaga Istimewa Keluarga Malaysia pada 20 Oktober jam 4.30 petang, Di Ambang Konsert Muhammad Kekasih Agung pada 19 Oktober jam 6 petang, Tilawah Al-Quran Johan-Johan Kebangsaan pada 26 Oktober jam 9 malam dan Gema Haflah pada 30 Oktober jam 9 malam,” kata Namanzee.

Beliau berharap kesemua seleksi rancangan yang diterbitkan TV AlHijrah itu akan memberi manfaat kepada para penonton khususnya dalam menanam rasa cinta kepada Nabi Muhammad SAW. – AlHijrah Online


JAKIM SARAN IFTAR DI PREMIS ADA SIJIL HALAL

PUTRAJAYA: Umat Islam yang ingin berbuka puasa di restoran atau hotel perlu memilih premis yang mempunyai Sijil Halal Malaysia yang dikeluarkan oleh Jabatan Kemajuan Islam Malaysia (JAKIM) atau Jabatan Agama Islam Negeri (JAIN).

Ketua Unit Komunikasi Korporat JAKIM, Zakaria Othman berkata, orang ramai terutama umat Islam mengambil peluang itu selepas kerajaan membenarkan aktiviti berbuka puasa di premis luar dengan mematuhi prosedur operasi standard (SOP) yang ditetapkan.

“Berbuka puasa merupakan suatu ibadah. Justeru, sudah pasti ibadah tersebut perlu dilaksanakan dengan sempurna termasuklah memilih makanan yang diyakini halal,” katanya.

Menurut Zakaria, umat Islam perlu memastikan premis makanan yang dipilih telah mendapat pengesahan halal yang sah melalui tiga perkara.

Antaranya adalah memastikan premis mempamerkan logo Halal Malaysia di hadapan atau pintu premis.

“Premis tersebut perlu mempamerkan sijil pengesahan Halal Malaysia yang asal dan masih sah tempoh di premis (alamat premis mestilah sama sebagaimana dinyatakan di dalam sijil dan tempoh sijil masih sah).

“Maklumat halal sesebuah premis juga boleh disemak melalui Direktori Halal Malaysia (www.halal.gov.my) atau di aplikasi telefon pintar SmartHalal bagi melihat premis yang mempunyai sijil halal, manakala premis yang tidak mempunyai sijil halal tidak akan dipaparkan dalam direktori tersebut,” kata beliau dalam kenyataannya hari ini.

Tambah Zakaria, sekiranya terdapat premis yang mendakwa telah mendapat pengesahan halal, sila pastikan premis tersebut memiliki ketiga-tiga ciri tersebut dan jika tidak, status pengesahan halal premis tersebut masih diragui.

Dalam masa yang sama, beliau mengharapkan umat Islam tidak memilih premis makanan yang diragui kehalalan dan kebersihannya bagi memastikan ibadah berbuka puasa atau iftar mendapat ganjaran pahala daripada Allah.–AlHijrah Online


PARLIMEN TERGANTUNG: APAKAH KESANNYA KEPADA EKONOMI NEGARA?

KUALA LUMPUR: Pilihan Raya Umum ke-15 (PRU15) yang baru berakhir ini telah membawa ketidaktentuan kepada negara dengan parlimen yang tergantung apabila tidak ada mana-mana parti yang mencapai majoriti mudah 112 untuk membentuk kerajaan.

Ahli Ekonomi daripada Universiti Tun Abdul Razak Prof Dr Barjoyai Bardai berkata keputusan di luar jangkaan itu bukanlah suatu yang mengejutkan sambil menambah itulah caranya bagaimana demokrasi diamalkan pada hari ini.

“Kerajaan baharu boleh dibentuk tanpa menang majoriti kerusi, kerajaan campuran beberapa parti politik dan satu pakatan baharu muncul,” katanya kepada Bernama dalam satu temu bual.

Sejumlah 220 daripada 222 kerusi parlimen dipertandingkan apabila pengundian bagi Parlimen Padang Serai di Kedah ditangguhkan ke 7 Dis susulan kematian calon Pakatan Harapan (PH-PKR) M.Karupaiya pada Rabu lepas manakala pengundian ditangguhkan di 11 pusat mengundi di Parlimen Baram Sarawak berikutan banjir.

Memetik perkembangan terbaharu di United Kingdom yang mana perdana menterinya pada masa itu, Liz Truss, bertukar dalam tempoh 45 hari selepas pelantikan beliau, ia membuktikan bahawa perdana menteri bergilir, kaedah pertukaran yang membolehkan kerajaan dibentuk tanpa perlu satu parti majoriti boleh dilaksanakan.

Pada asasnya, ekonomi Malaysia adalah kukuh, namun senario semasa sedikit sebanyak akan menjejaskan sentimen pelabur walaupun dalam jangka masa pendek, kata Profesor Datuk Dr Shazali Abu Mansor, timbalan naib-canselor kajian penyelidikan dan graduan di i-CATS University College.

Beliau berkata, para pelabur kemungkinan akan mengambil pendekatan tunggu dan lihat sehingga kerajaan baharu dibentuk.

Pakatan yang mana? Dalam politik semuanya boleh berlaku

Sementara itu, Profesor Dr Mohd Nazari Ismail daripada Fakulti Perniagaan dan Ekonomi Universiti Malaya berkata terdapat banyak senario yang boleh berlaku dan ia bergantung sepenuhnya kepada hasil rundingan antara parti-parti.

PRU15 menyaksikan pertembungan tiga pakatan utama, iaitu Barisan Nasional (BN), Pakatan Harapan (PH) dan Perikatan Nasional (PN) berbanding pilihan raya sebelum ini hanya antara BN dan PH.

“Jika satu parti menang, situasi politik akan menjadi lebih stabil; jika keputusan setara, dua parti akan bergabung untuk membentuk kerajaan, tetapi pada masa ini kita tidak tahu siapa yang akan bekerjasama dengan siapa,” katanya.

Jangkaan awal dan yang mana pasaran mengambil kira adalah pembentukan kerajaan BN yang diterajui UMNO dengan kerjasama Gabungan Parti Sarawak (GPS).

Bagaimanapun, keputusan PRU15 jauh tersasar daripada ramalan dengan BN mengalami kekalahan paling buruk dalam sejarah politiknya apabila ia hanya menang 30 kerusi daripada 178 kerusi yang dipertandingkan.

PH memperoleh 82 kerusi parlimen dan PN sebanyak 73 parlimen. Ia diikuti oleh GPS dengan 22 kerusi, Gabungan Rakyat Sabah (GRS) 6 kerusi, Warisan 3 kerusi dan lain-lain empat kerusi.

Pengerusi Suruhanjaya Pilihan Raya (SPR) Tan Sri Abdul Ghani Salleh mengumumkan tidak ada mana-mana parti politik memperoleh majoriti mudah selepas gagal memenangi 50 peratus daripada 219 kerusi parlimen yang dipertandingkan dalam PRU15.

Pengerusi PN Tan Sri Muhyiddin Yassin berkata beliau bersedia untuk bekerjasama dengan mana-mana parti, kecuali PH, yang boleh menerima prinsip parti itu dalam membentuk kerajaan yang bersih dan stabil.

Beliau juga berkata PN telah menerima surat daripada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan diarah untuk memuktamadkan perkara tertentu menjelang tengah hari, hari ini.

“Tidak perlulah saya dedahkan kandungan surat itu. Yang Dipertuan Agong telah menyenaraikan beberapa perkara yang perlu dimuktamadkan dengan sewajarnya.

“Kami perlu membincangkan beberapa perkara tertentu dan kami berharap dapat memuktamadkannya pada tengah hari ini, InsyaAllah,” katanya.

Sementara itu, Pengerusi PH Datuk Seri Anwar Ibrahim mendakwa memperoleh sokongan Ahli Parlimen yang mencukupi untuk membentuk kerajaan baharu dengan majoriti mudah.

Firma pembrokeran CGS-CIMB sebelum pilihan raya meramalkan sekiranya PRU15 berakhir dengan parlimen tergantung, pasaran mungkin akan mengalami pembetulan berikutan kebimbangan ketidaktentuan politik pasca pilihan raya.

Penganalisis Maybank Investment Bank Suhaimi Ilias pula berkata, ”kita tidak seharusnya menolak kemungkinan berlakunya pakatan yang ‘tidak diduga’. Ini kerana walaupun kedengaran agak klise namun ‘dalam politik segalanya boleh berlaku’ dan ‘tidak ada rakan dan seteru yang kekal dalam politik’.

Beliau berkata kemungkinan lain adalah Kerajaan ‘minoriti’ berikutan parlimen tergantung atau kebuntuan dalam kalangan parti untuk membentuk kerajaan pakatan dengan majoriti mudah.

Senario itu akan membawa impak dan perubahan dasar dan akan menjadi tempoh tidak menentu kepada ekonomi dan pasaran, katanya.

Kepentingan bersama dalam dasar, rakyat dan ekonomi

Walau apa juga keputusannya, konsolidasi fiskal akan kekal menjadi keutamaan, walaupun laluan itu mungkin berbeza bergantung kepada parti atau pakatan mana yang menerajui kerajaan, katanya.

Dari segi perbelanjaan kerajaan, langkah-langkah beroreintasikan rakyat akan diteruskan terutamanya pemberian tunai kepada rakyat yang telah laksanakan sejak sebelum PRU14 oleh kerajaan BN pada masa itu dan diteruskan menerusi pertukaran nama untuk mencerminkan Kerajaan yang mentadbir.

“Apa yang kami jangkakan dari segi pemberian tunai adalah bantuan lebih bersasar seperti penyusunan semula subsidi kepada mekanisme bersasar bagi sistem menyeluruh dan rasionalisasi pelbagai jaringan keselamatan sosial dan program kebajikan.

“Kami juga menjangka kerajaan pasca PRU15 meneruskan pembentangan Akta Tanggungjawab Fiskal yang dicadangkan dalam Bajet 2023,” katanya.

Beliau berkata projek prasarana utama akan diteruskan – bagi projek yang sedang dalam pembinaan  – Laluan Rel Pantai Timur, Landasan Elektrik Berkembar Gemas-Johor Bahru (JB), Laluan Transit Rel JB-Singapura, Lebuh Raya Pan-Borneo projek Sabah-Sarawak Link Road – dan bagi projek yang tendernya telah bermula – Laluan Lingkaran Transit Aliran Berkapasiti Tinggi 3 (MRT3).

Peruntukan tinggi perbelanjaan pembangunan Kerajaan Persekutuan kepada negeri-negeri kurang maju bagi prasarana asas juga dijangka diteruskan.

“Kerajaan Persekutuan baharu dijangka menumpu kepada menambah baik kualiti dan penyampaian perkhidmatan awam penting, terutamanya pendidikan, latihan dan penjagaan kesihatan serta merealisasikan aliran pelaburan lebih tinggi dan berkualiti ke negeri kurang membangun bagi pembangunan sosia-ekonomi lebih inklusif, setara dan seimbang,” katanya.

Memandangkan kemampanan merupakan prinsip yang diberi tumpuan utama ketika ini, mana-mana kerajaan yang akan dibentuk selepas PRU15 sudah tentunya akan menjadikannya sebagai agenda dasar utama terutamanya dalam merealisasikan Matlamat Pembangunan Mampan Bangsa-Bangsa Bersatu dan menjayakan komitmen Malaysia bagi menangani perubahan iklim.

Bidang utama akan termasuk tenaga boleh diperbaharui, kenderaan elektrik, mitigasi impak bencana alam, pengurusan sumber semula jadi, membimbing dan membantu masyarkat dan perusahaan mikro, kecil dan sederhana bagi peralihan ke arah kemampanan. –AlHijrah Online


CACAR MONYET: MALAYSIA BELUM BERCADANG TUTUP SEMPADAN

MELAKA: Kerajaan tidak bercadang untuk menutup pintu sempadan negara ketika ini walaupun terdapat kes jangkitan cacar monyet di beberapa negara lain selain Afrika.

Timbalan Menteri Kesihatan Datuk Dr Noor Azmi Ghazali berkata kerajaan telah mengetatkan saringan kesihatan di semua pintu masuk negara terutama bagi pengembara dari negara yang mempunyai kes penyakit cacar monyet.

Katanya, langkah itu adalah untuk memastikan penyakit itu dapat dibendung daripada memasuki Malaysia.

“Kita telah beri taklimat kepada semua petugas Kementerian Kesihatan berhubung perkara ini dan akan memperkasakan kawalan daripada segenap aspek dan sekiranya simptom dikesan, langkah pengasingan awal akan dilakukan di pintu masuk negara.

“Selain itu unit makmal KKM sudah bersedia melaksana kajian bagi membendung penularan virus berkenaan,” katanya kepada pemberita di sini hari ini.

Terdahulu beliau menyempurnakan Majlis Penutup Persidangan Kajian Kematian Peri-operatif (POMR) Kebangsaan Kali ke-7 yang turut dihadiri Pengerusi Persatuan POMR Datuk Dr Fitjerald Henry dan Pengarah Kesihatan negeri Dr Rusdi Abd Rahman. — AlHijrah Online


COVID-19: TUJUH LAGI KES POSITIF DICATATKAN

PUTRAJAYA: Malaysia mencatat tujuh kes terbaru positif COVID-19 hari ini menjadikan jumlah kumulatif kes tersebut di negara ini kepada 36 kes, menurut kenyataan Pejabat Perdana Menteri.

Menurut kenyataan yang dikeluarkan selepas Perdana Menteri Tan Sri Muhyiddin Yassin diberi taklimat berhubung status COVID-19 oleh Pasukan Petugas Khas Kementerian Kesihatan, daripada jumlah 36 kes itu, 14 kes masih dirawat di Hospital Kuala Lumpur dan Hospital Sungai Buloh, manakala selebihnya 22 kes telah sembuh.

Kesemua kes yang dirawat di wad adalah dalam keadaan stabil, menurut kenyataan itu.

Menurut kenyataan Jabatan Perdana Menteri itu, setakat jam 8 pagi hari ini, jumlah kes keseluruhan COVID-19 di 70 buah negara adalah sebanyak 90,306 kes dengan 45,603 atau 50.5 peratus kes telah sembuh manakala 3,084 kematian dicatatkan.

Terdahulu, Muhyiddin mengadakan perbincangan bersama Ketua Setiausaha Negara (KSN) Datuk Seri Mohd Zuki Ali, Ketua Setiausaha Kementerian Luar  Datuk Seri M. Shahrul Ikram Yaakob dan Ketua Pengarah Agensi Pengurusan Bencana Negara (NADMA) Datuk Mohtar Mohd Abd Rahman, mengenai status terkini jangkitan COVID-19.

Turut hadir pada taklimat berkenaan ialah Ketua Pengarah Kesihatan Datuk Dr Noor Hisham Abdullah dan Ketua Pengarah Imigresen Datuk Khairul Dzaimee Daud.

Kenyataan itu memaklumkan, dua misi bantuan kemanusiaan untuk membawa pulang rakyat Malaysia bersama tanggungan (pasangan dan anak) dari Wuhan, China telah dilaksanakan dan diselaraskan oleh NADMA bersama KKM dan agensi-agensi berkaitan.

“Dalam misi pertama, 107 warganegara Malaysia dan tanggungan telah dibawa pulang pada 4 Februari lepas dan telah selesai menjalani saringan kesihatan selama 14 hari di Akademi Kepimpinan Pendidikan Tinggi (AKEPT) pada 18 Februari dan kesemua mereka didapati negatif.

“Dalam misi kedua, sebanyak  68 warganegara Malaysia dan tanggungan yang dibawa balik dari Wuhan sedang menjalani saringan kesihatan di AKEPT mulai 26 Februari sehingga 11 Mac ini,” menurutnya.

Menurut kenyataan itu, pada 22 Feb lepas, sebanyak 100 kru warganegara Malaysia daripada kapal persiaran World Dream Cruise telah menjalani saringan kesihatan di INTAN Wilayah Selatan (IKWAS) dan kesemua didapati negatif dan sedang menjalani pemantauan rumah selama 14 hari di kediaman masing-masing.

Perdana Menteri turut dimaklumkan bahawa Jawatankuasa Kerja Mengenai COVID-19 yang dipengerusikan oleh KSN bermesyuarat secara berkala bagi meneliti status situasi terkini dan mengambil tindakan bagi mengekang penularan COVID-19, kata kenyataan itu.

Menurut kenyataan itu, Perdana Menteri berpuas hati dengan agensi kerajaan yang telah melaksanakan tugas dengan baik dalam menguruskan penularan COVID-19 dan merakamkan penghargaan kepada semua yang terlibat khususnya kakitangan barisan hadapan dan kakitangan perubatan.

Muhyiddin juga mengarahkan agar Pasukan Petugas Khas terus memantau status dan usaha-usaha pencegahan penularan COVID-19 bagi memastikan kesejahteraan rakyat Malaysia.

“Perdana Menteri menasihatkan seluruh rakyat agar tidak panik dengan melakukan ‘pembelian panik’ dan sentiasa mengambil langkah-langkah penjagaan kesihatan sepertimana  telah digariskan oleh Kementerian Kesihatan Malaysia.

“Mereka yang berkunjung ke negara berisiko seperti China, Korea Selatan, Jepun dan Itali hendaklah mematuhi nasihat perjalanan dan kesihatan yang dikeluarkan dan segera ke hospital atau klinik sekiranya mempunyai simptom seperti batuk, demam dan sesak nafas,” menurut kenyataan itu. — BERNAMA


MAHKAMAH PERSEKUTUAN KEKALKAN HUKUMAN MATI KE ATAS LELAKI BUNUH BEKAS TUNANG

PUTRAJAYA: Mahkamah Persekutuan hari ini mengekalkan hukuman mati ke atas seorang ahli perniagaan yang membunuh bekas tunangnya sebelum membuang mayat wanita itu ke dalam sebatang sungai tujuh tahun lepas.

Rayuan terakhir Yuwafee Heidi Hamdan untuk mengetepikan sabitan dan hukuman mati ke atasnya ditolak oleh panel tiga hakim yang mendapati tiada merit dalam rayuannya.

Hakim Besar Sabah dan Sarawak Tan Sri Abang Iskandar Abang Hashim yang mempengerusikan panel itu berkata terdapat keterangan ikut keadaan untuk membuktikan Yuwafee bersalah.

“Kami mendapati sabitan ke atasnya adalah selamat dan kami mengekalkan keputusan Mahkamah Rayuan yang mengekalkan keputusan Mahkamah Tinggi yang menyabitkan perayu (Yuwafee) dan menjatuhkan hukuman mati ke atasnya,” katanya.

Dua lagi hakim yang merupakan anggota panel itu ialah Hakim Mahkamah Persekutuan  Datuk Harmindar Singh Dhaliwal dan Datuk Mohamad Zabidin Mohd Diah.

Yuwafee, 33 dijatuhkan hukuman mati oleh Mahkamah Tinggi pada 10 Okt 2019 selepas didapati bersalah membunuh  Normaizatul Nor Jaya, 22, seorang penyambut tetamu hotel di bawah jambatan Jalan Lombong, Saujana Putra di Sungai Jenjarom Kuala Langat, Selangor pada 29 Mei 2015.

Mahkamah Rayuan menolak rayuannya pada 19 Julai tahun lepas.

Menurut fakta kes, Yuwafee mengaku dia melakukan kesalahan itu dalam perbualan telefon dengan  bekas teman wanitanya,  Farah Adiba Badarudin.

Farah memberi keterangan di dalam perbicaraan itu bahawa Yuwafee memberitahunya bagaimana perayu melemaskan Normaizatul dengan menutup hidung dan mulut mangsa sehingga mati dan membuang mayat wanita itu ke dalam sungai.

Mayat wanita itu yang sebahagiannya sudah reput ditemukan dua hari kemudian di dalam sungai. Yuwafee kemudiannya ditahan pada 9 Jun 2015.

Dalam perbicaraan itu, pihak pendakwaan juga memanggil dua saksi, seorang rakan perayu dan kawan baiknya yang juga memberi keterangan bahawa Yuwafee memberitahu mereka bahawa dia membunuh wanita itu.

Semasa perbicaraan itu juga mahkamah diberitahu Normaizatul telah membuat laporan polis selepas perayu menyerangnya pada Januari dan Mei 2015.

Dalam pembelaannya, Yuwafee berkata beliau mengaku membunuh wanita itu kepada Farah kerana dia ingin melihat reaksi bekas teman wanitanya terhadap perbuatannya itu.

Yuwafee diwakili oleh peguam  K Mahendran dan Chan Hwi Ching sementara pihak pendakwaan diwakili Timbalan Pendakwa Raya How May Ling. –AlHijrah Online


JKNJ nafi isytihar Red Alert

JOHOR BAHRU – Jabatan Kesihatan Negeri Johor (JKNJ) menafikan
penularan kenyataan melalui aplikasi Whatsapp berhubung Pengisytiharan
Red Alert oleh pihak Hospital Sultan Ismail (HSI), di sini, yang telah
ditularkan semalam.

Pengarahnya, Dr Selahuddeen Abd Aziz berkata, JKNJ juga ingin
menegaskan bahawa sehingga kini, tiada sebarang kematian rentetan
daripada kejadian pembuangan sisa toksik di daerah Johor Bahru.

“JKNJ ingin menasihatkan orang ramai supaya mengelak daripada mempercayai dan  menyebar maklumat palsu yang boleh menimbulkan kerisauan.

“Pihak JKNJ juga menyeru agar masyarakat lebih prihatin dan hanya
mendapatkan maklumat sahih dari pihak berwajib,” katanya di sini hari
ini.

Selahuddeen berkata, maklumat terkini keadaan akan disiarkan oleh Jawatankuasa Pengurusan Bencana Negeri dari semasa ke semasa.

Terdahulu, tular di laman sosial termasuklah aplikasi Whatsapp Pengisytiharan Red Alert daripada pengurusan hospital susulan kejadian pembuangan bahan kimia di Pasir Gudang.

Mesej yang tular itu turut menyarankan penggunaan penutup muka apabila keluar rumah selain menyebarkan maklumat kononnya terdapat pelajar Tingkatan Dua meninggal dunia. – SINAR HARIAN


TAKUNGAN AIR LONGKANG PUNCA PENCEMARAN GAS AMMONIA DI KILANG SEJUK BEKU

SHAH ALAM: Pencemaran gas ammonia dilaporkan berlaku di sebuah kilang sejuk beku berhampiran kawasan perumahan di Jalan Sungai Rasau, Taman Berjaya di sini, malam tadi.

Penolong Pengarah Operasi Jabatan Bomba dan Penyelamat (JBPM) Selangor Hafisham Mohd Noor berkata pihaknya tiba di lokasi pada 9.44 malam selepas menerima laporan daripada orang awam mengenai bau gas di persekitaran taman perumahan kawasan terbabit.

“Hasil pemeriksaan oleh pasukan Hazmat JBPM Selangor mendapati terdapat tangkungan air di dalam longkang yang memisahkan antara kilang sejuk beku dan kawasan perumahan.”

“Pencemaran gas ammonia dipercayai dilepaskan oleh kilang sejuk beku ekoran kerja penyelenggaraan pada saluran paip ammonia di premis tersebut dengan jarak punca pelepasan bahan kimia tersebut sampai ke takungan longkang adalah 300 meter,” katanya dalam kenyataan hari ini.

Susulan itu, katanya kaedah pencairan bagi meneutralkan gas ammonia tersebut telah dilakukan dengan pelepasan air daripada kilang bagi mengalirkan bahan kimia tersebut sehingga longkang besar.

“Sehingga kini keadaan masih terkawal dan tidak melibatkan mangsa,” katanya.–AlHijrah Online


ULAMA INDONESIA DIPENJARA EMPAT TAHUN, SEBAR BERITA PALSU MENGENAI COVID-19

JAKARTA: Ulama Indonesia, Rizieq Shihab dijatuhi hukuman penjara empat tahun ekoran menyebarkan berita palsu mengenai status kesihatannya kepada umum.

Namun, keputusan hukuman itu telah menyebabkan ribuan penyokongnya bertempur dengan pihak polis di perkarangan mahkamah di Jakarta Timur.

Saksikan laporan Berita Alhijrah siaran 24 Jun 2021.–AlHijrah Online


12 APRIL DITETAP TARIKH LIHAT ANAK BULAN RAMADAN

KUALA LUMPUR: Tarikh untuk melihat anak bulan Ramadan di Malaysia ditetapkan pada petang Isnin, 12 April ini bersamaan 29 Syaaban 1442 Hijrah

Berdasarkan pemakluman Pejabat Penyimpan Mohor Besar Raja-Raja, Majlis Raja-Raja telah bersetuju kaedah menetapkan tarikh permulaan puasa berdasarkan Rukyah dan Hisab.

Penyimpan Mohor Besar Raja-Raja juga akan mengisytiharkan pada malam itu juga tarikh permulaan puasa yang ditetapkan melalui radio dan televisyen.

Cerapan anak bulan akan dilaksanakan di 29 lokasi terpilih oleh jawatankuasa diperkenankan untuk melihat anak bulan.

Senarai lokasi ialah Pontian Kecil, Johor; Kompleks Falak Al-Khawarizmi, Kampung Balik Batu, Tanjung Bidara, Melaka; Kompleks Baitul Hilal Telok Kemang, Port Dickson, Negeri Sembilan.

Selain itu di Bukit Melawati, Kuala Selangor; Bukit Jugra, Banting, Kuala Langat; Balai Cerap Selangor dan Sabak Bernam, Selangor; Pantai Pasir Panjang, Mukim Pengkalan Baru, Daerah Manjong, Perak serta Pusat Falak Sheikh Tahir, Pantai Aceh, Pulau Pinang.

Lokasi lain di Kampung Pulau Sayak, Kuala Muda; Pemandangan Indah, Pulau Langkawi dan Menara Alor Setar, Alor Setar, Kedah serta Bukit Besar, Kuala Terengganu; Bukit Geliga, Kemaman; Pulau Perhentian, Besut dan Balai Cerap KUSZA, Mukim Merang, Setiu, Terengganu.

Juga di Bukit Peraksi, Pasir Puteh; Bukit Kampung Tembeling, Mukim Manjur, Daerah Olak Jeram, Kuala Krai dan Menara Bangunan SEDC, Jalan Tengku Putra Semerak, Kota Bharu, Kelantan serta Esplanade Luak, Miri; Teluk Bandung, Kuching dan Tanjung Batu, Bintulu, Sarawak.

Lagi senarai lokasi ialah di Bukit Tanjong Batu, Nenasi; Gunung Berincang, Cameron Highlands dan Bukit Pelindong, Kuantan, Pahang; Balai Cerap Al-Biruni, Tanjung Dumpil, Putatan, Sabah; Tingkat 13, Menara Universiti Malaysia Sabah, Kampus Antarabangsa Labuan; Menara Kuala Lumpur: Pusat Konvensyen Antarabangsa Putrajaya dan Menara Pandang Masjid Al-Hussain, Kuala Perlis. — AlHijrah Online


QARI OKU DARI MALAYSIA, QAYYIM JOHAN TILAWAH ANTARABANGSA 2023

KUALA LUMPUR: Qari Malaysia Muhammad Qayyim Nizar Sarimi muncul juara bagi kategori lelaki pada Majlis Tilawah dan Menghafaz al-Quran Peringkat Antarabangsa (MTHQA) ke-63 dengan catatan markah 94.96 peratus.

Tempat kedua pula dimenangi Alireza Bizhaniavval dari Iran yang memperoleh 93.30 peratus manakala Awang Mohd Zul-Hafiz Awang Tengah dari Brunei Darussalam di tempat ketiga dengan 90.38 peratus.

Bagi kategori qariah, peserta Maghribi Sara Belmamoun muncul johan dengan markah 93.05 peratus, tempat kedua Raudhah Supian Noor dari Indonesia dengan 92.21 peratus manakala peserta Filipina Sabaha Pato Salik di tempat ketiga dengan 91.50 peratus.

Bagi kategori hafazan lelaki, Omar Toure dari Guinea muncul johan dengan markah 98.63 peratus diikuti Maamon Ahmed Raweh Mohammed dari Yaman dengan 97.38 peratus dan tempat ketiga Ali Attia dari Chad (97.07 peratus).

Peserta Algeria Tebani Cheyma Enfal pula muncul johan bagi kategori hafazan wanita dengan markah 96.32 peratus, tempat kedua Ndeye Seynabou Ngom dari Senegal (95.25 peratus) dan ketiga Sidi El Moctar Khadijetou dari Mauritania (94.19).

Muhammad Qayyim, yang juga orang kurang upaya penglihatan sejak lahir, berkata beliau bersyukur kerana usahanya selama 16 tahun mendalami dan mempelajari skil bacaan al-Quran menggunakan naskhah Braille membuahkan hasil pada MTHQA kali ini.

“Perasaan saya gembira ada, sebak ada… bagi saya, kita kena ada minat dalam bidang tarannum, saya sarankan untuk kita semua belajar tarannum sebab ia boleh buat kita rasa seronok dan kita boleh bawa bacaan dalam solat,” katanya kepada pemberita.

Beliau turut menzahirkan penghargaan kepada ayah serta keluarga yang sentiasa memberikannya sokongan dan galakan dalam bidang itu.

“Pada sesiapa yang ada masalah penglihatan, kita ni kena juga belajar baca al-Quran kerana dengan al-Quran ni, cerah masa depan kita,” katanya.

Anak kelahiran Kelantan itu sebelum ini menjuarai Tilawah Al-Quran Peringkat Kebangsaan 1444H/2023M.

Sultan Perak Sultan Nazrin Shah dan Raja Permaisuri Perak Tuanku Zara Salim berkenan berangkat ke majlis itu yang turut dihadiri Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.–AlHijrah Online


ULAMA BESAR HABIB UMAR BIN HAFIDZ SELAMAT TIBA DI MALAYSIA

KUALA LUMPUR: Tokoh ulama besar dunia Islam, Al Alamah Habib Umar bin Muhammad bin Salim Ben Hafidz selamat tiba di Malaysia, pagi tadi.

Habib Umar yang juga Pengasas serta Pengetua Dar Al Mustofa di Tarim, Yaman, tiba di Lapangan Terbang Antarabangsa Kuala Lumpur (KLIA) kira-kira jam 7 pagi tadi.

Habib Umar serta Mantan Mufti Agung Mesir, Al Alamah Syeikh Prof. Dr. Ali Jumuah al Azhari bakal hadir dalam Majlis Ilmu Madani bersama Perdana Menteri Datuk Seri Anwar ibrahim di Masjid Putra, Putrajaya pada Jumaat ini.

Selain itu Habib Umar dijadual akan mengadakan Rehlah Dakwah di beberapa tempat di Malaysia termasuk di Masjid Negara, Kuala Lumpur, Masjid Universiti Islam Antarabangsa Malaysia (UIA), Gombak.—AlHijrah Online


PAS TENTUKAN SENDIRI TARIKH BUBAR DUN – ABDUL HADI

KUALA PILAH: PAS akan membuat keputusan sendiri mengenai tarikh pembubaran Dewan Undangan Negeri (DUN) untuk tiga negeri di bawah pimpinan parti itu bagi memberi laluan kepada Pilihan Raya Negeri (PRN), kata Presidennya Tan Sri Abdul Hadi Awang.

Abdul Hadi berkata Menteri Besar Terengganu Datuk Seri Dr Ahmad Samsuri Mokhtar, Menteri Besar Kelantan Datuk Ahmad Yakob dan Menteri Besar Kedah Datuk Seri Muhammad Sanusi Md Nor akan bermesyuarat bagi menetapkan tarikh berkenaan.

Katanya terpulang kepada tiga negeri lain di bawah Pakatan Harapan (PH) iaitu Negeri Sembilan, Selangor dan Pulau Pinang sama ada akan mengikut tarikh yang ditetapkan itu nanti.

“Kita akan ada keputusan tersendiri, perkara itu akan dibincang pada mesyuarat akan datang,” katanya kepada pemberita selepas menghadiri Program Semarak Gelombang Rakyat menyokong Perikatan Nasional (PN) dan Kenduri Rakyat di Ladang Alam Warisan, Kampung Tanah Datar, Seri Menanti di sini hari ini.

Media sebelum ini melaporkan Menteri Besar Negeri Sembilan Datuk Seri Aminuddin Harun berkata DUN negeri ini dijangka dibubarkan pada Mei ini, dan beliau bersama Menteri Besar Selangor Datuk Seri Amirudin Shari serta Ketua Menteri Pulau Pinang Chow Kon Yeow, sedia berbincang dengan tiga Menteri Besar di bawah pimpinan PAS mengenai perkara itu.–AlHijrah Online


DUA RENTUNG TRELER TERBAKAR DI LEBUH RAYA PLUS SEREMBAN-PORT DICKSON

SEREMBAN: Pemandu dan penumpang sebuah treler rentung akibat tersepit selepas kenderaan dinaiki terlanggar penghadang jalan sebelum terbakar di Kilometer (km) 259.6 Lebuhraya Utara Selatan arah Selatan, berhampiran susur masuk Plaza Tol Seremban-Port Dickson, dekat sini pagi tadi.

Ketua Polis Daerah Seremban ACP Nanda Maarof berkata dalam kejadian kira-kira pukul 9 pagi itu, pemandu dikenali sebagai Mazlan Molot, 48, yang beralamat di Taman Putra Damai, Petaling Jaya, Selangor dan penumpang dipercayai isterinya, Fauziah Uyop berusia dalam lingkungan 40-an.

Beliau berkata treler berkenaan membawa muatan biji plastik.

“Siasatan awal mendapati treler yang dalam perjalanan dari Klang menuju ke Senawang itu dipercayai telah hilang kawalan dan terbabas ke lorong kanan, sebelum melanggar penghadang jalan serta terbakar sepenuhnya. Kesesakan kira-kira 6km berlaku akibat insiden berkenaan,“ katanya dalam kenyataan hari ini.

Mayat mangsa dihantar ke Bahagian Forensik Hospital Tuanku Ja’afar Seremban untuk bedah siasat, katanya.

Nanda berkata siasatan lanjut masih dijalankan mengikut Seksyen 41(1) Akta Pengangkutan Jalan 1987.–AlHijrah Online


MALAYSIA JOHAN QARIAH, NAIB JOHAN QARI TILAWAH AL-QURAN PERINGKAT ANTARABANGSA 2022

KUALA LUMPUR: Qariah dari Malaysia, Sofizah Mousin merangkul Johan Qariah Majlis Tilawah dan Menghafaz al-Quran Peringkat Antarabangsa 1444H/ 2022M.

Sofizah yang sebelum ini mewakili Selangor bagi Majlis Tilawah Al-Quran Peringkat Kebangsaan mendapat markah sebanyak 89.66 peratus.

Sementara itu, Qari dari Malaysia, Aiman Ridhwan Mohamad Ramlan mendapat Naib Johan bagi kategori Tilawah dalam pertandingan yang sama.

Aiman juga sebelum ini mewakili Selangor mendapat markah sebanyak 88.83 peratus.

Berikut qari dan qariah yang mendapat tempat dalam Majlis Tilawah dan Menghafaz al-Quran Peringkat Antarabangsa 1444H/ 2022M.—AlHijrah Online


PENDAFTARAN, KEMAS KINI BANTUAN KELUARGA MALAYSIA BERMULA HARI INI HINGGA 31 JANUARI

KUALA LUMPUR: Kementerian Kewangan memaklumkan tarikh pendaftaran baharu dan kemas kini Bantuan Keluarga Malaysia (BKM) dibuka mulai hari ini hingga 31 Januari.

Menterinya, Tengku Datuk Seri Zafrul Tengku Abdul Aziz berkata ia bertujuan memastikan mereka yang layak atau masih tiada dalam pangkalan data kerajaan dapat mengemukakan permohonan masing-masing dan penerima sedia ada yang mempunyai sebarang perubahan maklumat juga berpeluang membuat pengemaskinian.

“BKM pada 2022 akan memanfaatkan lebih 9.6 juta penerima dengan peruntukan RM8.2 bilion iaitu peningkatan berbanding 8.6 juta penerima dengan peruntukan RM7 bilion di bawah Bantuan Prihatin Rakyat (BPR) tahun lalu,” katanya dalam kenyataan hari ini.

Beliau berkata, data penerima BPR 2021, penerima Bantuan Khas COVID (BKC) B40 2021 dan pemohon BPR 2021 yang tidak lulus atas alasan menerima Geran Khas Prihatin akan dibawa secara automatik ke dalam sistem BKM untuk disemak silang kelayakan mengikut syarat yang ditetapkan.

Selain itu, data agensi kerajaan lain merangkumi data e-Kasih, bantuan Jabatan Kebajikan Masyarakat (JKM), penghuni Perumahan Awam atau Projek Perumahan Rakyat di bawah Dewan Bandaraya Kuala Lumpur (DBKL) dan Kementerian Perumahan dan Kerajaan Tempatan akan turut dibawa ke dalam sistem BKM.

Turut akan disemak, kelayakan data Orang Asli Jabatan Kemajuan Orang Asli (JAKOA), gelandangan berdaftar dengan Kementerian Pembangunan Wanita, Keluarga dan Masyarakat (KPWKM) dan DBKL, ibu tunggal berdaftar dengan KPWKM, penerima Skim Insurans Pekerjaan Pertubuhan Keselamatan Sosial (Perkeso) dan penerima zakat atau Baitulmal di Lembah Klang.